**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Ιουλίου 2020, ημέρα Παρασκευή και ώρα 15.10΄, στην Αίθουσα της Γερουσίαςτου Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων» (3η συνεδρίαση).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Δούνια Παναγιώτα (Νόνη), Καλλιάνος Ιωάννης, Κωτσός Γεώργιος,  Λοβέρδος Ιωάννης – Μιχαήλ (Γιάννης), Δημοσχάκης Αναστάσιος, Μπίζιου Στεργιανή (Στέλλα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Μπουκώρος Χρήστος, Στύλιος Γεώργιος, Ταραντίλης Χρήστος, Χρυσομάλλης Μιλτιάδης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βερναρδάκης Χριστόφορος, Γκαρά Αναστασία (Νατάσα), Αναγνωστοπούλου Αθανασία, Μάλαμα Κυριακή, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Πουλάς Ανδρέας, Δελής Ιωάννης, Μανωλάκου Διαμάντω, Λαμπρούλης Γεώργιος, Ασημακοπούλου Σοφία - Χάιδω, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, κυρία Υπουργέ, ξεκινάμε την συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων», είναι η 3η συνεδρίαση, με τη συζήτηση επί των άρθρων.

Εισερχόμαστε στην ψήφιση του νομοσχεδίου, επί της αρχής.

Γίνεται δεκτό επί της αρχής το σχέδιο νόμου του Υπουργείου Παιδείας και Θρησκευμάτων «Εκσυγχρονισμός της Ιδιωτικής Εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων»;Το λόγο έχει η Εισηγήτρια της Πλειοψηφίας, Κυρία φωτεινή Πιπιλή.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο Εισηγητής της Μειοψηφίας, κ. Νικόλαος Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Όχι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Ειδική Αγορήτρια του ΚΙΝ.ΑΛ., κυρία Χαρά Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ):** Όχι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο Ειδικός Αγορητής του Κ.Κ.Ε., ο κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ):** Όχι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Ειδική Αγορήτρια της Ελληνικής Λύσης, κυρία Σοφία – Χάιδω Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Επιφύλαξη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η Ειδική Αγορήτρια του ΜέΡΑ25, κυρία Σακοράφα.

**ΣΟΦΙΑ ΣΑΚΟΡΑΦΑ (Ειδικής Αγορήτριας του ΜέΡΑ25):** Όχι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επομένως, το σχέδιο νόμου του Υπουργείου «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων», γίνεται δεκτό, επί της αρχής, κατά πλειοψηφία.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Κύριε Πρόεδρε, πληροφορηθήκαμε ότι ο κύριος Καλλίνης, που είναι επικεφαλής στο ΣΕΠ, στην προσφυγική δομή Μαλακάσας, χαρακτήρισε τον Αντετοκούμπο «μαϊμού». Είναι τοποθετημένος από την Κυβέρνηση, ο κύριος! Είναι ο επικεφαλής της δομής προσφύγων στην Μαλακάσα και συντονιστής εκπαίδευσης προσφύγων στην δομή.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Κύριε Φίλη, δεν το γνωρίζουμε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Το γνωρίζουμε, διότι έχει κάνει το γύρο του διαδικτύου, είναι διαπιστωμένο και θα θέλαμε να ακούσουμε την κυρία Υπουργό. Θέλουμε, ομόφωνα, η Επιτροπή να ζητήσει ο κύριος αυτός να φύγει από συντονιστής εκπαίδευσης στη Μαλακάσα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Δεν έχουμε στοιχεία γι΄ αυτό το θέμα, δεν έχουμε δεδομένα. Σε δεύτερη φάση, μπορεί να επανέλθετε.

Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Θα ήθελα να πω ότι ενημερώθηκα τώρα για το συμβάν αυτό. Έχω διατάξει, ήδη, να μελετηθεί αναλυτικά και προφανώς, θα ληφθούν άμεσα αποφάσεις. Περιμένουμε ενημέρωση και θα ληφθούν άμεσα αποφάσεις.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Θα μπω κατευθείαν στα άρθρα και θα παραλείψω κάποια, λόγω έλλειψης χρόνου, γιατί πρέπει να πάω στην Ολομέλεια της Βουλής και ήδη έχω καθυστερήσει πάρα πολύ. Στο άρθρο 2 καθορίζεται, στο πρώτο εδάφιο, ότι στα ιδιωτικά σχολεία, για την αξιολόγηση εφαρμόζονται αναλογικά κριτήρια, που ισχύουν στα δημόσια σχολεία, ως προς τις δομές, το εκπαιδευτικό έργο και τους ίδιους τους εκπαιδευτικούς. Ακολούθως, προστίθεται εδάφιο, με τη διατύπωση «η εφαρμογή πρόσθετων κριτηρίων αξιολόγησης από τα ιδιωτικά σχολεία είναι δυνατή». Αναρωτιέμαι πραγματικά, αν υπάρχει κανείς σε αυτή την αίθουσα, που να θεωρεί, ότι αυτή η διατύπωση συνιστά επαρκή νομοθέτηση και με την έννοια αυτή θα την εγκρίνουν και με την ψήφο του.

Ας αποδεχθούμε ότι τα πρόσθετα αυτά κριτήρια θα τα θεσπίζει, με βάση αυτή τη διάταξη, η ιδιοκτησία του σχολείου. Είναι προφανές, ότι εδώ υπάρχει ανάγκη διοικητικής διαδικασίας έγκρισης της σκοπιμότητας και της νομιμότητας των κριτηρίων. Προβλέπετε καθαρισμό κριτηρίων, χωρίς έλεγχο, χωρίς έγκριση, χωρίς καν υποχρέωση σύνταξης πλαισίου αξιολόγησης και χωρίς διαδικαστικές προβλέψεις. Θα σας καλούσα, κυρία Υπουργέ, αν μπορείτε, να μας εξηγήσετε, γιατί η πολιτεία δεν έχει τη βούληση να θεσπίσει ένα πλαίσιο πραγματικής αξιολόγησης, με αντικειμενικά και επιστημονικά κριτήρια, από ανεξάρτητη επιτροπή, που θα έχουν πλήρη αναφορά στον εκπαιδευτικό και παιδαγωγικό χαρακτήρα των υπηρεσιών, που παρέχονται από τους φορείς της ιδιωτικής εκπαίδευσης. Σε κάθε περίπτωση, δεν είναι δυνατόν ο νομοθέτης να αφήνει εντελώς ανέλεγκτη τη βούληση της ιδιοκτησίας, σε αυτό το κρίσιμο πεδίο και δεν είναι δυνατόν να θεωρείτε εξ ορισμού και εξαρχής, απολύτως αξιόπιστη την ατομική βούληση, έτσι ώστε να της αποδίδετε τέτοια απόλυτη εξουσία. Θα είχε πολύ ενδιαφέρον να ακούσουμε μια λογική σκέψη, που να δικαιολογεί αυτή την απόλυτη εμπιστοσύνη της πολιτείας προς την προσωπική διάθεση του ιδιοκτήτη, του εργοδότη, δηλαδή, που ανάγεται ανέλεγκτα σε θεσπίζουσα αυθεντία.

Στο άρθρο 3, η ευελιξία στο ωρολόγιο πρόγραμμα των ιδιωτικών σχολείων δεν εισάγεται, για πρώτη φορά, με αυτό το νομοσχέδιο και οι αμέσως προηγούμενοι νόμοι 4415/16 και 4472/17 είχαν ανάλογες ρυθμίσεις. Γνωρίζουμε όλοι ότι στο σημείο αυτό, είχαμε, πολλές φορές, μια προβληματική πραγματικότητα. Ένα πραγματικό πρόβλημα ήταν ότι τα περισσότερα σχολεία, παρά την υποχρέωσή τους, δεν δήλωναν τις δράσεις, πέρα από το ωρολόγιο πρόγραμμα, είτε το υποχρεωτικό είτε και το διευρυμένο. *Εν τω μεταξύ, το νομοσχέδιο αυτό αφαιρεί, από το πλαίσιο της διαμόρφωσης του* προγράμματος, τον ελεγκτικό ρόλο της Διεύθυνσης και του Διευθυντή της εκπαίδευσης, όσο και την επιστημονική συμμετοχή του Συντονιστή της εκπαίδευσης. Και πάλι, εδώ έχουμε πλήρη εξουσία στον ιδιοκτήτη, χωρίς καμία πρόνοια, ως προς τα παιδαγωγικά κριτήρια του προγράμματος. Πέρα απ’ αυτό, δεν προβλέπονται καθόλου ρυθμίσεις, έστω και στοιχειώδεις, για την εξασφάλιση της ορθολογικής κάλυψης των αντίστοιχων αναγκών, χωρίς καταχρηστικές πρακτικές, σε βάρος του προσωπικού. Γιατί; Θα πρέπει πιθανόν να αναζητήσουμε την απάντηση στο φιλελεύθερο ιδεολόγημα ότι κάθε εργοδοσία, μέσω της περίφημης αυτορρύθμισης, θα χειριστεί τα ζητήματα, κατά τον καλύτερο τρόπο και δεν θα απαιτείται κανένα πλαίσιο προστασίας, ως προς τους όρους παροχής εργασίας και προσωπικού. Οι ιδιωτικές ανάγκες των εργαζομένων είναι δεδομένες, αλλά ο φιλελευθερισμός υποκρίνεται ότι δεν βλέπει να κινδυνεύουν. Προτιμά, δηλαδή, να παριστάνει τον ανόητο, ενώ η αλήθεια είναι ότι τις γνωρίζει, αλλά, απλώς, τις περιφρονεί επιδεικτικά.

Στο ίδιο άρθρο 3, περιλαμβάνεται η ρύθμιση, που αφορά στα φροντιστήρια ξένων γλωσσών. Το είπα και χθες, καταδικάζετε μια ολόκληρη επαγγελματική και επιχειρηματική τάξη, αφού της επιβάλλετε συνθήκες αδυσώπητου και άνισου ανταγωνισμού. Το πρόβλημα, λοιπόν, που υπάρχει, κυρία Υπουργέ, είναι υπαρκτό και πολύ βαρύ για τους ενδιαφερόμενους και απαιτεί απάντηση επί της ουσίας. Δεν είναι σωστό να προσπαθείτε να το ξεπεράσετε, σχολιάζοντας μόνο, ότι μεγάλος αριθμός των σχετικών αρνητικών σχολίων στη διαδικασία της διαβούλευσης, είχαν σχεδόν πανομοιότυπο, πράγματι, περιεχόμενο. Έχετε, τουλάχιστον, την υποχρέωση να σεβαστείτε την αγωνία αυτών των ανθρώπων και να μας εξηγήσετε, επιτέλους, ποια είναι η κοινωνική σκοπιμότητα αυτής της διάταξης.

Εντέλει, για ποιο λόγο οι επενδυτές και οι επιχειρηματίες των ιδιωτικών σχολείων αξίζουν αυτήν την προνομιακή νομοθετική μεταχείριση; Και οι επενδυτές και οι επιχειρηματίες των φροντιστηρίων των ξένων γλωσσών, των κέντρων δια βίου μάθησης, μετέχουν και αυτοί στο σύστημα της ελεύθερης οικονομίας, κυρία Υπουργέ. Πώς, άραγε δικαιολογεί, ο περίφημος φιλελευθερισμός σας, την κρατική επέμβαση σε βάρος τους; Εγκαινιάζετε, επίσης, δυνατότητα πρόσθετης επιχειρηματικής δράσης στα ιδιωτικά σχολεία και προσθέτετε, εκ του μη όντος, έναν εξ ορισμού κυρίαρχο ανταγωνιστή στο πεδίο της επιχειρηματικής δράσης όλων των υπολοίπων και όποιος αντέξει.

Εδώ, πρέπει να προσθέσω και κάτι ακόμη, που είναι επίσης προφανές. Ακόμα και μέσα στο πλαίσιο των ίδιων των ιδιωτικών σχολείων, εισάγετε συνθήκες άνισου ανταγωνισμού. Τα μικρά ιδιωτικά σχολεία, προφανώς και το γνωρίζετε, δεν θα μπορέσουν να ανταπεξέλθουν στις συνθήκες αυτής της πλήρους απελευθέρωσης, απέναντι στις δυνατότητες των μεγάλων εκπαιδευτικών συγκροτημάτων.

Στο άρθρο 4, δεν έχουμε καμία έκπληξη. Ο εσωτερικός κανονισμός συντάσσεται από το σχολείο, δηλαδή, από τον ιδιοκτήτη και απλώς κοινοποιείται από τον διευθυντή του σχολείου προς τον Διευθυντή της εκπαίδευσης. Αυτός δικαιούται να τον αναπέμψει, μόνο για λόγο αντίθεσης, σε ρητή διάταξη νόμου. Καμία πρόβλεψη, βέβαια, για συμμετοχή του Συλλόγου των Διδασκόντων στην κατάρτιση του κανονισμού. Τα εκπαιδευτικά και παιδαγωγικά κριτήρια επαφίενται και πάλι στην ατομική βούληση της ιδιοκτησίας.

Ας έρθουμε στο άρθρο 5. Εδώ, ο εντός εισαγωγικών νομοθέτης μάς ειρωνεύεται κιόλας ! Βάζει τίτλο στο άρθρο «Υποχρεώσεις του ιδιοκτήτη» και στο κείμενο αναφέρεται μόνο, ότι αυτός μπορεί να παρίσταται σε οποιαδήποτε συνεδρίαση του Συλλόγου των Διδασκόντων, εφόσον είναι εκπαιδευτικός. Μίλησα και χθες, κυρία Υπουργέ, για τον απαράδεκτο ευτελισμό των θεσμών και των συνταγματικών διαδικασιών. Να, ένα χαρακτηριστικό σύμπτωμα αυτού του ευτελισμού και αναφέρομαι σε αυτό, ανεξάρτητα από το ουσιαστικό περιεχόμενο της διάταξης. Ας πούμε, όμως, και για την ουσία. Ακόμη και αν είναι ο ίδιος και εκπαιδευτικός, η αναμφισβήτητη κυρίαρχη ιδιότητά του, είναι αυτή του ιδιοκτήτη. Ποια σκοπιμότητα, λοιπόν, μπορεί να εξυπηρετεί η συμμετοχή του; Όλοι και αυτοί, που συμφωνούν και αυτοί, που διαφωνούν με τη διάταξη, έχουν την ίδια κοινή αφετηρία και έναν κοινό τόπο, η παρουσία του ιδιοκτήτη θα επηρεάσει τη διαδικασία λήψης αποφάσεων από το συλλογικό όργανο. Αυτό θέλετε να νομοθετήσουμε; Τη φαλκίδευση της αυτόνομης και ανεπηρέαστης λειτουργίας του Συλλόγου των Διδασκόντων; Δεν χρειάζεται, εδώ, να προσθέσω τίποτε άλλο.

Άρθρο 6, με τίτλο, «Αξιοποίηση κτιριακών εγκαταστάσεων». Εδώ, προβλέπεται ότι οι κτιριακές εγκαταστάσεις και το σύνολο των λοιπών υποδομών των ιδιωτικών σχολείων μπορούν να αξιοποιούνται, σε χρόνους εκτός διδακτικού ωραρίου ή και διδακτικών ημερών, για την παροχή υπηρεσιών, εφόσον οι υπηρεσίες αυτές δεν αντίκεινται στη φύση της εκπαίδευσης και στο χαρακτήρα του σχολείου και εφόσον διασφαλίζεται η προσήκουσα παροχή υπηρεσιών γενικής εκπαίδευσης και μάλιστα, ακόμη και για τη διαμονή και φιλοξενία νέων, έως και 25 ετών, καθώς και των συνοδών τους, με σκοπό, τη διοργάνωση εκπαιδευτικών, ψυχαγωγικών ή αθλητικών δραστηριοτήτων και την παράλληλη παροχή καταλύματος σε αυτούς. Πάλι καλά, προβλέπεται, ότι αυτά θα γίνονται σε χρόνους, εκτός διδακτικών ημερών. Για όλες αυτές τις δράσεις, αρκεί απλή γνωστοποίηση προς την οικεία Διεύθυνση εκπαίδευσης. Εδώ, θεσμοθετείται, η επέκταση της επιχειρηματικής δράσης των ιδιωτικών σχολείων και σε εξω-εκπαιδευτικά αντικείμενα, εκτός από φροντιστήρια, τις ξένες γλώσσες κ.λπ.. Θα ανταγωνίζονται, ακόμη και τα ξενοδοχεία τα camps! Για τη νομιμοποίηση και εξασφάλιση της εργασίας του προσωπικού, σε αλλότριο αντικείμενο και πέρα από τα χρονικά όρια της εκπαιδευτικής απασχόλησης, φρόντισε ο νομοθέτης μας να συμπεριλάβει και ειδική διατύπωση, στην παράγραφο 3, ότι η απασχόληση των εργαζομένων, στις περιπτώσεις αυτές, είναι νόμιμη και αμείβεται, σύμφωνα με τις κοινές διατάξεις της εργατικής νομοθεσίας, τηρουμένων και των διατάξεων, περί χρονικών ορίων εργασίας.

Από το άρθρο 7, θέλω να σταθώ ιδιαίτερα στην τελευταία πρόταση. Είναι δυνατή η μη επανεγγραφή μαθητή στο σχολείο, σε περίπτωση, μη ολοσχερούς εξόφλησης διδάκτρων δύο σχολικών ετών. Κατ’ αρχήν, όλοι καταλαβαίνουμε ότι, με αυτή τη διατύπωση, δεν θα επανεγγράφεται ο μαθητής, ακόμη και αν απομένει απλώς οφειλόμενο υπόλοιπο διδάκτρων, αν υπάρχει, δηλαδή, μερική εξόφληση. Ο ίδιος νομοθέτης, εδώ, μας λέει, ότι, σύμφωνα με τη δική του προτεραιότητα, στην ιδιωτική εκπαίδευση, η εμπορευματική πλευρά υπερισχύει της παιδαγωγικής. Θεσμοθετείται ανατροπή της εκπαιδευτικής πορείας και της παιδαγωγικής ακολουθίας του μαθητή και επιβάλλεται αλλαγή σχολικού περιβάλλοντος, λόγω υπολοίπου οφειλής των γονέων προς το σχολείο. Τι περισσότερο αντιπαιδαγωγικό θα μπορούσατε να φανταστείτε; Για μια οικονομική διαφορά αστικού ενοχικού δικαίου, νομοθετείτε ότι θα είναι ενέχυρο το παιδί. Δεν καταλαβαίνω, δεν έχει νομικούς και δικαστικούς τρόπους το σχολείο να διεκδικήσει την ικανοποίηση της οφειλής; Ας εξακολουθεί η φοίτηση του παιδιού και ας διεκδικηθούν οι οφειλές των γονέων, όπως προβλέπει ο νόμος.

Επανέρχομαι, αναγκαστικά, στο αρχικό μου ερώτημα. Έχουμε στ’ αλήθεια, μπροστά μας, νομοσχέδιο του Υπουργείου Παιδείας, κυρία Υπουργέ; Όσον αφορά στο άρθρο 8, υποτίθεται, ότι αυτό το άρθρο θέτει το πλαίσιο επιλογής και τοποθέτησης διευθυντών και υποδιευθυντών στα ιδιωτικά σχολεία. Είναι μάταιο να αναζητήσουμε κριτήρια ή προϋποθέσεις. Ακολουθείται ο χρυσός κανόνας του νομοσχεδίου, όλα εξαρτώνται από τη βούληση του ιδιοκτήτη. Ποιος θα θέσει, άραγε, τα αναγκαία και σαφή αξιολογικά κριτήρια, ανάλογα με αυτά, που ισχύουν, για τους διευθυντές και υποδιευθυντές των δημόσιων σχολείων;

Τα υπόλοιπα άρθρα, κύριε Πρόεδρε, όπως είπα, στην επόμενη ανάγνωση, διότι δεν προλαβαίνω, ήδη, έχω καθυστερήσει τραγικά. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Σακοράφα.Ξαναθυμίζω ότι οι Βουλευτές, που θέλουν να μιλήσουν, θα εγγραφούν σήμερα και θα λάβουν πρώτοι το λόγο, στην επόμενη συνεδρίαση, τη Δευτέρα.

Το λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας**): Κυρίες και κύριοι, ακριβώς, για να διευκολύνω την όλη κατάσταση, αφού πρέπει να παραδώσουμε την Αίθουσα, μην ξαφνιαστείτε, αν παραλείψω ορισμένα άρθρα, που, κατά την προσωπική μου άποψη, δεν έχουν τη βαρύτητα, που έχουν, για παράδειγμα, τα άρθρα, που έχουν να κάνουν με τα εργασιακά ή τα άρθρα με τις καινοτομίες, που φέρνει το Υπουργείο Παιδείας, η κυρία Κεραμέως και η κυρία Ζαχαράκη.

Από το πρώτο κιόλας άρθρο, ξεκαθαρίζονται τελειωτικά οι όποιες αναφορές πως τα ιδιωτικά σχολεία θα είναι ανεξέλεγκτα, αφού εφαρμόζονται και σε αυτά οι διατάξεις, που ισχύουν, κάθε φορά, για τη δημόσια εκπαίδευση. Επιλύονται, δηλαδή, ζητήματα ερμηνείας και αντιμετωπίζεται το πρόβλημα ασαφειών ή εφαρμογής πρακτικών και περιορισμών, που δεν έχουν νομοθετηθεί.

Με το άρθρο 2, ρυθμίζεται το ευρύ κοινωνικό αίτημα για την αξιολόγηση, στα πάντα όλα, συμπληρώνω εγώ, - στους εκπαιδευτικούς, στις δομές, στο εκπαιδευτικό έργο, με ανάλογη εφαρμογή των κριτηρίων, που ισχύουν και στα δημόσια σχολεία, ενώ παρέχεται η ελευθερία στις σχολικές μονάδες να εμβαθύνουν, ανάλογα, με την ιδιαίτερη φυσιογνωμία τους, τις διαδικασίες αξιολόγησης.

Με το άρθρο 3, ορίζεται ότι τα ιδιωτικά σχολεία ακολουθούν το ισχύον, εκάστοτε, ωρολόγιο και αναλυτικό πρόγραμμα του Υπουργείου, εκτός αν ορίζεται, διαφορετικά, από το νόμο 682/1977. Ο στόχος είναι σαφής, να υπάρχουν εγγυήσεις διασφάλισης και άσκησης συνεκτικής εποπτείας της εκπαιδευτικής διαδικασίας, που περιλαμβάνει και τα ιδιωτικά σχολεία, χωρίς, ωστόσο, να παραγνωρίζεται η συνταγματική εγγύηση της λειτουργίας ιδιωτικών εκπαιδευτηρίων και η συνακόλουθη κατοχύρωση του δικαιώματος επιλογής των γονέων.

Το άρθρο 3 είναι πολύ σημαντικό, γιατί, με την παράγραφο 2, επιτρέπεται στα ιδιωτικά σχολεία να παρέχουν πρόσθετες εκπαιδευτικές υπηρεσίες, στο πλαίσιο διευρυμένου ωρολογίου προγράμματος, όπως ενισχυτική διδασκαλία, πρόσθετη διδακτική στήριξη, ενίσχυση της γλωσσομάθειας, διδασκαλία γνωστικών αντικειμένων, πέραν των οριζόμενων από το υποχρεωτικό ωρολόγιο πρόγραμμα, ενώ, παράλληλα, καθορίζονται οι προϋποθέσεις, που τα ιδιωτικά σχολεία πρέπει να τηρούν, κατά την παροχή των υπηρεσιών αυτών. Αυτές οι πρόσθετες διδακτικές υπηρεσίες, που παρέχονται επιπλέον του ωρολογίου προγράμματος, αποφασίζονται από τον ιδιοκτήτη της σχολικής μονάδας, μετά από εισήγηση του διευθυντή της, γνωστοποιούνται δε στην οικεία Διεύθυνση Εκπαίδευσης, εγκαίρως.

Να επισημάνω εδώ ότι, καθ’ όλη τη διάρκεια του διευρυμένου προγράμματος, οι ώρες απασχόλησης των εκπαιδευτικών της ιδιωτικής σχολικής μονάδας, στις πρόσθετες εκπαιδευτικές υπηρεσίες, εφόσον τους ανατεθούν, υπολογίζονται, μέχρι τον ήδη ισχύοντα συνολικό εβδομαδιαίο χρόνο των 40 ωρών, ως ώρες κανονικής εβδομαδιαίας διδασκαλίας, δηλαδή, αποτελούν ώρες, που προβλέπονται, στη Σύμβαση απασχόλησης.

Στο άρθρο 3, διευκρινίζεται, αναλυτικά και με σαφήνεια, ότι όλες οι δραστηριότητες και οι δράσεις προαιρετικής παρακολούθησης, οι οποίες επιτρέπεται, ρητώς, πλέον να είναι και εκπαιδευτικού περιεχομένου, που διοργανώνονται, μετά το πέρας του ωρολογίου προγράμματος, διευρυμένου ή μη, καθώς και εκείνες, που διοργανώνονται, εκτός διδακτικών ημερών ή διδακτικού έτους, υπόκεινται και ακολουθούν, αυστηρά, την κείμενη εργατική νομοθεσία για τη νόμιμη απασχόληση του προσωπικού.

Με την παράγραφο 6, επαναφέρεται, ως ίσχυε, στο παρελθόν, η δυνατότητα συστέγασης των ιδιωτικών σχολείων, με κέντρα ξένων γλωσσών και φροντιστήρια, ενώ επιτρέπεται πλέον και η συστέγαση με άλλα ιδιωτικά σχολεία, ξένα σχολεία, κέντρα διά βίου μάθησης και λοιπά.

Το άρθρο 4 αποσαφηνίζει τον εποπτικό ρόλο του Διευθυντή εκπαίδευσης, ώστε να επιλυθούν ζητήματα παρερμηνειών ή επιφυλακτικές προσεγγίσεις ουσίας, που οδηγούσαν ιδιωτικά σχολεία να λειτουργούν, χωρίς κανονισμό. Με την ψήφιση αυτού του σχεδίου νόμου, ο κανονισμός θα κοινοποιείται από τον Διευθυντή του ιδιωτικού σχολείου στον οικείο Διευθυντή Εκπαίδευσης, ο οποίος θα έχει τη δυνατότητα, αν το κρίνει αναγκαίο, να τον αναπέμψει, αποκλειστικά και μόνο, λόγω αντίθεσης συγκεκριμένου όρου του κανονισμού προς ρητή διάταξη του νόμου, παρέχοντας, έτσι, τη συνταγματική εγγύηση λειτουργίας ιδιωτικών εκπαιδευτηρίων πρωτοβάθμιας και δευτεροβάθμιας εκπαίδευσης.

Με το άρθρο 5, δίνεται η δυνατότητα στον ιδιοκτήτη του ιδιωτικού σχολείου, εφόσον είναι φυσικό πρόσωπο και εκπαιδευτικός, να παρίσταται στις συνεδριάσεις του Συλλόγου Διδασκόντων.

Με το άρθρο 8, ρυθμίζονται και εκσυγχρονίζονται τα θέματα διευθυντών και υποδιευθυντών ιδιωτικών σχολείων, με τις ίδιες προϋποθέσεις, με τα δημόσια σχολεία, όπως μέχρι σήμερα, τα οποία, όμως, θα ελέγχει πλέον ο οικείος διευθυντής εκπαίδευσης, στο πλαίσιο ελέγχου νομιμότητας.

Με το άρθρο 9, επαναφέρεται η απασχόληση ιδιωτικών εκπαιδευτικών με μειωμένο ωράριο, αλλά, αποκλειστικώς, εφόσον το ζητήσουν οι ίδιοι, ρυθμίζονται θέματα συμπλήρωσης του ωραρίου και άλλα σχετικά. Παράλληλα, δίνεται η δυνατότητα απασχόλησης ιδιωτικού εκπαιδευτικού σε σχολείο, φροντιστήριο, κέντρο ξένων γλωσσών, καθώς και σε άλλους φορείς εκπαίδευσης του ιδίου ή άλλου ιδιοκτήτη. Η τοποθέτηση διενεργείται, με απόφαση του Διευθυντή Εκπαίδευσης, στον οποίον υπάγεται η σχολική μονάδα, ύστερα από πρόταση του Διευθυντή της σχολικής μονάδας, στην οποία υπηρετεί ο εκπαιδευτικός. Με αυτόν τον τρόπο, παρέχεται η δυνατότητα στους εκπαιδευτικούς των ιδιωτικών σχολείων να αποκτήσουν, εάν θέλουν, πρόσθετες πηγές εισοδήματος.

Στο άρθρο 10, προσδιορίζεται η σχέση εργασίας των εκπαιδευτικών, ως εξής: «Οι διδάσκοντες στα ιδιωτικά σχολεία εκπαιδευτικοί προσλαμβάνονται και απασχολούνται, δυνάμει συμβάσεων εξαρτημένης εργασίας ιδιωτικού δικαίου αορίστου χρόνου και υπάγονται, ως προς τα ζητήματα πρόσληψης, απασχόλησης και λύσης των εργασιακών τους σχέσεων, στις εκάστοτε ισχύουσες διατάξεις της κοινής εργατικής νομοθεσίας, με την επιφύλαξη των ειδικών διατάξεων για τους εκπαιδευτικούς των ιδιωτικών σχολείων και ιδίως του άρθρου 36 του ν.682/1977. Κατά το δικαστικό έλεγχο της νομιμότητας και καταχρηστικότητας της καταγγελίας της σύμβασης εργασίας του ιδιωτικού εκπαιδευτικού, εξετάζεται, ιδίως, αν η καταγγελία αποτελεί αθέμιτη εργοδοτική αντίδραση, στις συμπεριφορές του ιδιωτικού εκπαιδευτικού, νόμιμες και συμβατικές. Σε περίπτωση καταγγελίας εκπαιδευτικού ιδιωτικού σχολείου, εκδίδεται σχετική πράξη από το αρμόδιο όργανο του Υπουργείου Παιδείας και Θρησκευμάτων.

Με το άρθρο 11, ορίζεται ότι ο αναπληρωτής, που αντικαθιστά εκπαιδευτικό, ο οποίος απουσιάζει, λόγου χάρη, σε εκπαιδευτική άδεια, μπορεί να αντικατασταθεί κατά τη διάρκεια της αναπλήρωσης, με απόφαση του οικείου Διευθυντή Εκπαίδευσης.

Με το άρθρο 13, επεκτείνεται και στα ιδιωτικά σχολεία η μέχρι σήμερα υφιστάμενη δυνατότητα των ξένων σχολών να μετακαλούν, στην Ελλάδα, με τη διαδικασία άδειας παραμονής ειδικού σκοπού, αλλοδαπούς, τηρουμένων, κατά τα λοιπά, των προϋποθέσεων επιλογής και διορισμού ιδιωτικών εκπαιδευτικών.

Πάμε σε ένα πολύ σημαντικό άρθρο, που αφορά στα δημόσια σχολεία της χώρας. Με το άρθρο 14, θεσμοθετείται, για πρώτη φορά, στα δημόσια σχολεία της χώρας, τονίζω, η συστηματική διδασκαλία των ειδικών μαθημάτων, που εξετάζονται, στις πανελλαδικές εξετάσεις. Μέχρι σήμερα, για την πρόσβαση σε ορισμένες σχολές, τμήματα της τριτοβάθμιας εκπαίδευσης, οι μαθητές και οι μαθήτριες της τρίτης τάξης των Γενικών και Επαγγελματικών Λυκείων εξετάζονταν, κατά τις πανελλαδικές εξετάσεις, στα αντίστοιχα ειδικά μαθήματα, χωρίς, όμως, αυτά τα ειδικά μαθήματα να διδάσκονται, συνολικά και στοχευμένα, στο δημόσιο εκπαιδευτικό σύστημα. Συγκεκριμένα, τα ειδικά μαθήματα - έλεγχος μουσικών ακουστικών ικανοτήτων, μουσική αντίληψη και γνώση, μουσική εκτέλεση και ερμηνεία, αρμονία, ιταλικά, ισπανικά, γαλλικά, γερμανικά, ελεύθερο και γραμμικό σχέδιο - είτε διδάσκονταν αποσπασματικά ή και καθόλου, στην τρίτη τάξη των Γενικών και Επαγγελματικών Λυκείων, αν και αναγκαία για την εισαγωγή, σε συγκεκριμένες ανώτατες σχολές.

Με το άρθρο 15, εξασφαλίζεται η επέκταση λειτουργίας των Κέντρων Περιβαλλοντικής Εκπαίδευσης, για το σχολικό έτος 2020-2021.

Το άρθρο 16 δίνει λύση στο χρόνιο πρόβλημα της ισοτιμίας των πιστοποιητικών σπουδών, που χορηγούνται, από το ελληνικό γυμνάσιο και λύκειο της Ίμβρου, κατόπιν της επαναλειτουργίας του, χωρίς την ανάγκη μεσολάβησης της διαδικασίας διοικητικής ισοτίμησης. Θέλω να σταθώ, για δύο δευτερόλεπτα, σε αυτό ειδικά το άρθρο, για να μην περάσει έτσι ασχολίαστο. Σήμερα, λοιπόν, παρουσιάζουμε το άρθρο, που παρουσιάζει το Υπουργείο Παιδείας και Θρησκευμάτων. Σήμερα, που συμβαίνουν όλα αυτά, τα τραγικά, τα απαράδεκτα, τα ανιστόρητα και τα βαθιά αντιδημοκρατικά, με έλλειψη πολιτιστικής έννοιας, στην Αγία Σοφία. Άρα, λοιπόν, η σκέψη μας είναι στα παιδάκια του δημοτικού, του γυμνασίου και του λυκείου, στην Ίμβρο και σε όλους τους Έλληνες, που μένουν πεισματικά εκεί.

Στο άρθρο 17, προωθείται η αρχή της συμπεριληπτικής εκπαίδευσης, καθώς επιχειρείται η καλύτερη και αποτελεσματικότερη εκπαίδευση μιας ειδικής κατηγορίας πολυαναπηρίας, πολύ σημαντικό αυτό, των τυφλόκωφων μαθητών, όπου η στελέχωση των σχολικών μονάδων τους θα γίνεται, κατά προτεραιότητα, με εξειδικευμένο εκπαιδευτικό προσωπικό.

Με το άρθρο 20, διευκολύνεται η χορήγηση άδειας παραμονής στους ξένους σπουδαστές, που παρακολουθούν, στην Ελλάδα, ξενόγλωσσα προγράμματα, με την υποσημείωση πως τα τελευταία χρόνια έχει αυξηθεί σημαντικά ο αριθμός των ξένων σπουδαστών, που τα παρακολουθούν. Όπως τονίζεται, οι ξένοι αυτοί σπουδαστές, όχι μόνο είναι αιμοδότες στην εθνική μας οικονομία, αλλά το κυριότερο, επιστρέφοντας στις πατρίδες τους και γίνονται εξαιρετικοί πρεσβευτές της Ελλάδος.

Το άρθρο 21 ασχολείται με την αντιμετώπιση του θέματος του κορωνοϊού στο πλαίσιο του Υπουργείου Παιδείας.

Τα υπόλοιπα άρθρα έχουν, καθαρά, διαδικαστικές εσωτερικές λειτουργίες. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Πιπιλή, Εισηγήτρια της Πλειοψηφίας.

Το λόγο έχει ο Εισηγητής της Μειοψηφίας, ο κ. Φίλης, για 12 λεπτά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ πολύ, κύριε Πρόεδρε. Ακούσαμε, με ενδιαφέρον, τους εκπροσώπους των φορέων και βγάλαμε τα συμπεράσματά μας, για να θυμηθώ κάτι, το οποίο ειπώθηκε, προχθές, από Βουλευτή της Πλειοψηφίας. Είπε πως στην κοινωνία δεν υπάρχει πάλη των τάξεων, αλλά πάλη των ιδεών. Δεν ήταν πρωτότυπη αυτή η διατύπωση. Την είχε πει ο μακαρίτης ο Λάσκαρης, ο Υπουργός Εργασίας του Κωνσταντίνου Καραμανλή. Αλλά εδώ είδαμε, όμως, τους εργοδότες να δίνουν λυσσασμένη μάχη εις βάρος των εργαζομένων εκπαιδευτικών-καθηγητών. Και αν κάτι υπάρχει, θα έλεγε κανείς αυτό είναι μια διευρυμένη αντίληψη ταξικής πάλης, στην περίπτωση, που συζητούμε, σήμερα, όχι μόνο στα οικονομικά ζητήματα, όχι στα θέματα της ιεραρχίας, όχι μόνο στο θέμα της εκτίμησης και της αξιοπρέπειας του εργαζόμενου, αλλά και στο περιεχόμενο της εκπαίδευσης, στις αξίες, που βλέπουμε, ότι θέλουν να δώσουν πολλοί από τους ιδιοκτήτες ιδιωτικών σχολείων, στη χώρα μας. Αξίες, που, αν κανείς δει αυτά, που είπαν, σήμερα, απέχουν από το δημοκρατικό πρότυπο, που το Σύνταγμα θέλει και τη διάπλαση ελεύθερων πολιτών, μέσω των σχολείων και το συλλεκτικό χαρακτήρα κοινωνικής συνοχής, που πρέπει να λειτουργεί το σχολείο. Αυτά, όμως, θα τα ακούσουμε ξανά και θα τα κουβεντιάσουμε ξανά.

Με την ψήφιση του νομοσχεδίου, τα ιδιωτικά σχολεία αποκτούν χαρακτηριστικά μεγάλων επιχειρήσεων, κάτι σαν super market, με δυνατότητα να εμπορεύονται κάθε είδους υπηρεσία, που έχει άμεση ή έμμεση σχέση με την εκπαίδευση, από την προσχολική εκπαίδευση, ως την διά βίου κατάρτιση. Κρίνεται έτσι, βήμα-βήμα, η θεσμική υποδομή, που θα αναλάβει να στηρίξει, σταδιακά, τα επόμενα βήματα ιδιωτικοποίησης και εμπορευματοποίησης βασικών τομέων της εκπαίδευσης. Είπε, μάλιστα, η κυρία Υπουργός ότι είναι μια ισορροπία, ανάμεσα στη δημόσια εποπτεία και το δικαίωμα στην επιχειρηματικότητα, που έχει το Σύνταγμα. Δεν είναι καμία ισορροπία, είναι κάμψη της δημόσιας εποπτείας. Αυτή η δημόσια εποπτεία στην ιδιωτική εκπαίδευση, που είναι συνταγματική πρόβλεψη, αντιστοιχεί, πράγματι, σε μία εποχή, κατά την οποία το κοινωνικό κράτος αποτελούσε τη βάση για την οργάνωση του βίου των ανθρώπων. Έκτοτε, υπάρχει η αγορά. Είναι οι αγοραίες αντιλήψεις, με τις οποίες επιδιώκουν να οργανώσουν, δηλαδή, να αποδιοργανώσουν, δηλαδή, να διαλύσουν την κοινωνική ζωή οι διάφορες δεξιές κυβερνήσεις, σε όλο τον κόσμο και στη χώρα μας. Η αλήθεια είναι πως δεν είναι παράδοξο ότι, τότε, ακόμα και οι συντηρητικές κυβερνήσεις, όπως του Κωνσταντίνου Καραμανλή, με Υπουργούς, όπως τον Γεώργιο Ράλλη, και μετά το ΠΑΣΟΚ, και, βεβαίως, μετά ο ΣΥΡΙΖΑ, υποστήριξαν αυτήν την κατεύθυνση της ενίσχυσης του κοινωνικού κράτους, ως πυλώνα, για την αναδιοργάνωση και τη βελτίωση της κοινωνικής ζωής. Ήταν αποτέλεσμα και κοινωνικών αγώνων. Θυμίζω ότι οι ιδιωτικοί εκπαιδευτικοί, για να κερδίσουν αυτά που κέρδισαν, μέσα στο πλαίσιο της συνταγματικής πρόβλεψης, έκαναν πολυήμερους και πολύμηνους απεργιακούς αγώνες.

Σήμερα, θεωρεί η Κυβέρνηση ότι έχει αλλάξει η περίοδος, έχουν έρθει τα πάνω κάτω και ότι μπορεί να καταργήσει κατακτήσεις δημοκρατικές, που αφορούν το σύνολο της κοινωνίας, εν μία νυκτί. Δεν είναι τυχαίο ότι η κατάργηση της αιτιολογημένης απόλυσης, δηλαδή, η απελευθέρωση, χωρίς όρους πια των απολύσεων, ήταν τα πρώτα μελήματα της Κυβέρνησης και τώρα, βεβαίως, έρχεται και στο χώρο της ιδιωτικής εκπαίδευσης. Όταν, λοιπόν, μας λέει η κυρία Υπουργός και το νομοσχέδιο «Τι κάνουμε; Εργαζόμενοι είναι, θα ισχύει ό,τι και για τους υπόλοιπους εργαζόμενους». Ποια είναι η αλήθεια; Καταρρακώνουμε την εργατική νομοθεσία, άρα, ουδείς θα είναι απ’ έξω. Όλοι στην κόλαση, στην κόλαση της άγριας εκμετάλλευσης. Μόνο που στην περίπτωση της εκπαίδευσης, η άγρια εκμετάλλευση έχει ως αντικείμενο και τη μόρφωση των παιδιών μας. Γι’ αυτό το Σύνταγμα προέβλεπε τον ειδικό ρόλο της δημόσιας εποπτείας, στο χώρο της ιδιωτικής εκπαίδευσης, ο οποίος συμπεριλαμβάνει, πέρα από τα περιεχόμενα των μαθημάτων και το ζήτημα των εργασιακών σχέσεων των εκπαιδευτικών. Η κυρία Υπουργός, που έχει σπουδάσει Νομικά, ας μελετήσει τα πρακτικά της Συνταγματικής Αναθεώρησης του 1975, να διαβάσει το Δημήτρη Τσάτσο τι λέει και όπως επίσης και την ιστορική παρέμβαση του Ευάγγελου Παπανούτσου. Ίσως, επειδή είναι νεότερη και έχει ανάγκη ιστορικής ενημέρωσης, να προσπαθήσει να δει ποια είναι η βάση αυτής της ρύθμισης, την οποία, τώρα, την ξηλώνετε, αλλά δεν ξηλώνετε μόνο αυτήν, συνολικά ξηλώνετε το κοινωνικό κράτος, το οποίο, με αγώνες, με κόπους και θυσίες, προσπάθησε να φτιάξει ο ελληνικός λαός, σε αυτή τη χώρα.

Τώρα, ας πάμε σε ένα-ένα τα άρθρα, τα οποία υπάρχουν. Με το πρώτο άρθρο, είναι προφανές ότι καταργούνται όλες οι διατάξεις, είτε έχουν ψηφιστεί επί Ράλλη, είτε έχουν ψηφιστεί επί ΠΑΣΟΚ, είτε επί ΣΥΡΙΖΑ. Καταργούνται όλες οι διατάξεις. Κατισχύει κάθε άλλης ρύθμισης, αυτό το οποίο ορίζεται, σήμερα εδώ, ότι διέπει την ιδιωτική εκπαίδευση ή, δηλαδή, το σφυρί, που γκρεμίζει.

Το άρθρο 2 μιλά για την αξιολόγηση δομών εκπαιδευτικού έργου και εκπαιδευτικών ιδιωτικών σχολείων. Αυτό που λέει είναι ότι δεν αρκεί στα ιδιωτικά σχολεία το σύστημα αξιολόγησης, το οποίο, πριν από ένα μήνα, ψηφίσαμε στη Βουλή, με διαφωνίες, αλλά ψηφίστηκε στη Βουλή, για τη δημόσια εκπαίδευση. Αλλά, εδώ, μπορούν τα ιδιωτικά σχολεία, οι ιδιοκτήτες, να εφαρμόζουν πρόσθετα κριτήρια αξιολόγησης εκπαιδευτικών, χωρίς να τίθεται κάποιο πλαίσιο στο νόμο, δηλαδή, ανοίγει η αυθαιρεσία. Ο κάθε σχολάρχης θα μπορεί να ορίζει αυτός δικό του πλαίσιο αξιολόγησης των εκπαιδευτικών και με βάση αυτό, σε συνδυασμό και με το καθεστώς των ελεύθερων απολύσεων, να προχωράει σε αγριότητες εις βάρος και των εργαζόμενων εκπαιδευτικών, αλλά και των παιδιών μας, διότι αυτή η αναστάτωση στην εκπαίδευση δεν είναι προς όφελος της μάθησης των παιδιών μας.

Επιπλέον, στο άρθρο 3 - οργάνωση και πρόγραμμα ιδιωτικών σχολείων. Εδώ, το ωρολόγιο πρόγραμμα, το διευρυμένο, που διευρύνθηκε, επί Κυβερνήσεως ΣΥΡΙΖΑ, από 32 σε 40 ώρες, αλλά οι 8 ώρες αυτές θα δηλώνονται στην εκπαίδευση τι μαθήματα είναι, αποφασίζεται το ωρολόγιο πρόγραμμα από τον ιδιοκτήτη της σχολικής μονάδας, μετά από εισήγηση του διευθυντή και γνωστοποιείται στην οικεία Διεύθυνση εκπαίδευσης. Ο ιδιοκτήτης αποφασίζει ποιο θα είναι το διευρυμένο πρόγραμμα. Με ποια κριτήρια; Κριτήρια οικονομικά. Τίποτε άλλο. Να λέγατε ότι το σύνολο καθηγητών του ιδιωτικού σχολείου αποφασίζει τη διεύρυνση του σχολικού προγράμματος άλλες 8 ώρες, όπως είχε γίνει επί ΣΥΡΙΖΑ, έχει μια λογική αυτό. Εμπλουτίζουν για εκπαιδευτικούς λόγους το πρόγραμμα οι ίδιοι οι εκπαιδευτικοί. Εδώ, ο ιδιοκτήτης, για κερδοσκοπικούς λόγους, προφανώς, αποφασίζει αυτός, μετά από εισήγηση του Διευθυντή, που αυτός επιλέγει, και απλώς γνωστοποιείται στην οικεία Διεύθυνση εκπαίδευσης. Υπάρχει μεγαλύτερη μηχανή υποβάθμισης κερδοσκοπικής της εκπαίδευσης από αυτήν; Ας διερωτηθούμε.

Βεβαίως, εδώ μιλάει για συμμετοχή, το άρθρο 3, εκπαιδευτικών εκτός σχολικής μονάδας στις πρόσθετες δραστηριότητες. Τι σημαίνει αυτό; Εδώ διαβλέπουμε μία στρατιά υποαπασχολουμένων, με άθλιες εργασιακές σχέσεις ανθρώπων, εκπαιδευτικών. Υπάρχει σχετική εμπειρία και αυτό σημαίνει «συμμετοχή εκπαιδευτικών εκτός σχολικής μονάδας» ή αυτό μπορεί να σημαίνει, για να ακριβολογώ. Και βεβαίως, προβλέπεται η συστέγαση ιδιωτικών σχολείων, με κέντρα ξένων γλωσσών, με ΙΕΚ και κολέγια. Δηλαδή, αυτό που είπαμε νωρίτερα, μια διαδικασία all inclusive για τα θέματα της εκπαίδευσης. Τα σχολεία mall, τα «πολυ-εκπαιδευτήρια». Αυτό καταλαβαίνετε ότι δημιουργεί, πέρα από όλα τα άλλα, πέρα από το στοιχείο του εγκλεισμού για τα παιδιά, από το πρωί μέχρι το βράδυ, όλες τις μέρες, ότι θα κάνουν τα πάντα εκεί μέσα. Αυτή η εσώκλειστη αντίληψη της εκπαίδευσης δημιουργεί και ζητήματα, που έχουν να κάνουν με τη λειτουργία των άλλων, εκτός ιδιωτικής εκπαίδευσης δομών, της άτυπης εκπαίδευσης, το φροντιστήριο.

Έγινε επιλογή ταξική, να ενισχυθεί ο σχολάρχης, το ιδιωτικό σχολείο, σε βάρος των παιδιών, των γονιών και των φροντιστών και των άλλων εκπαιδευτικών, ελεύθερων επαγγελματιών, οι οποίοι δίνουν μάχη, καθημερινά και επιβίωσης, αλλά και προσφοράς, κατά τον τρόπο τους, στην εκπαίδευση. Θέλετε να έχουμε και άλλου είδους επιλογές ταξικές απ’ αυτές; Θα μου πείτε ότι ίσως υπερβάλω. Δεν είναι απλά ταξική, έχουν πληρώσει άνθρωποι, προεκλογικά, τη Νέα Δημοκρατία οι σχολάρχες, για να έχουν αυτά τα μπόνους σήμερα. Αντιπαροχή είναι.

Στο άρθρο 4, είναι ο εσωτερικός Κανονισμός λειτουργίας. Η έγκρισή του δεν γίνεται, όπως ξέρετε, από τον αρμόδιο Διευθυντή εκπαίδευσης. Αυτό καταρτίζεται, μονομερώς, πια από τον Διευθυντή του ιδιωτικού σχολείου, τον οποίο διορίζει ο σχολάρχης και ο εσωτερικός Κανονισμός λειτουργίας ρυθμίζει την εσωτερική οργάνωση του σχολείου, τους όρους και τη διαδικασία, με τους οποίους γίνονται δεκτοί και φοιτούν στο σχολείο οι μαθητές και επηρεάζει κάθε μέλος του ιδιωτικού σχολείου. Όλα τα άλλα, ότι θα ανακοινωθεί ή θα γνωστοποιηθεί και εάν, εντός 60 ημερών, παρέλθει άπρακτη η προθεσμία, θεωρείται ότι εγκρίθηκε ο Κανονισμός, όλα αυτά είναι ένας εύσχημος τρόπος να εφαρμόζονται κανονισμοί, που, στην ουσία, δεν έχουν ελεγχθεί και εγκριθεί.

Στο άρθρο 5, αναφέρονται οι υποχρεώσεις του ιδιοκτήτη. Πλέον, εκτός του ιδιοκτήτη, που ήδη προβλέπεται, από την προηγούμενη νομοθεσία, στις συνεδριάσεις του Συλλόγου Διδασκόντων μπορεί να παρίσταται και κάθε μέλος, εταίρος ή μέτοχος του ιδιοκτήτη, αν είναι νομικό πρόσωπο, με την προϋπόθεση, που τίθεται, κατ’ επίφαση, ότι είναι εκπαιδευτικός, φυσικά, όχι του σχολείου.

Παρένθεση. Με βάση την ύπαρξη 150 περίπου ειδικοτήτων στην εκπαίδευση, σήμερα, εκπαιδευτικοί θεωρούνται και άτομα, τα οποία δεν εργάζονται, αλλά, όμως, μπορεί να πέρασαν, κάποια στιγμή, από το σχολείο, ή και να μη πέρασαν κιόλας, έχουν, όμως, τα αντίστοιχα πανεπιστημιακά πτυχία: Ο φυσικός, ο χημικός, ο μαθηματικός, ο φιλόλογος, αλλά και ο μηχανικός και ο γιατρός, διότι υπάρχουν ειδικότητες πια στην εκπαίδευση και γι΄ αυτούς τους τομείς. Άρα, οιοσδήποτε έχει πτυχίο τριτοβάθμιας εκπαίδευσης, θεωρείται εκπαιδευτικός, με την ευρεία έννοια και αυτού του νόμου. Δεν λέει «διδάσκει στο σχολείο», όπως ήταν, μέχρι τώρα, πράγματι, «διδάσκει και είναι εκπαιδευτικός».

Αυτή η αντίληψη, αντιλαμβάνεστε, ότι μας οδηγεί σε μια πλήρη υποταγή στην αντίληψη της κερδοσκοπίας του σχολείου. Όχι εκπαιδευτικά κριτήρια. Δεν κατάλαβα για ποιο λόγο το κάνει αυτό. Για ποιο λόγο, δηλαδή, ένα πρόσωπο πηγαίνει στις συνεδριάσεις Συλλόγων των Διδασκόντων και δεν είναι μόνο ιδιοκτήτης, εκπαιδευτικός, μέχρι τώρα, διδάσκων, αλλά, μπορεί να είναι και κάθε άλλο μέλος, εταίρος ή μέτοχος του ιδιοκτήτη. Πραγματικά, είμαστε μπροστά σε αλλαγή της νομικής φύσης της ιδιοκτησίας των ιδιωτικών σχολείων; Θα το δούμε κι αυτό.

Στο άρθρο 6, είναι η αξιοποίηση κτιριακών εγκαταστάσεων. Η φράση - κλειδί εδώ είναι η διατύπωση, που λέει, «σύμφωνα με την παρ. 5 του άρθρου 3». Δεν είναι σαφές σε ποιο βαθμό αυτή η διατύπωση διασφαλίζει από περιπτώσεις αξιοποίησης των εγκαταστάσεων του σχολείου, που δεν έχουν κανένα παιδαγωγικό περιεχόμενο ή που ενδέχεται να εγκυμονούν προβλήματα και κινδύνους, για την απρόσκοπτη λειτουργία του εκπαιδευτηρίου. Θέλω αυτό να το διευκρινίσετε, τι ακριβώς εννοείτε.

Στο άρθρο 7, εγγραφές, μεταγραφές και φοίτηση μαθητών. Κοιτάξτε, προβλέπεται ρητά, η μη επανεγγραφή μαθητή, στην περίπτωση, που οι γονείς του δεν μπόρεσαν να εξοφλήσουν, ολοσχερώς, δίδακτρα δύο σχολικών ετών. Ακούστηκε και η λέξη «στρατηγικός κακοπληρωτής». Βεβαίως, πρέπει να ανταποκρίνονται οι οικογένειες στις υποχρεώσεις τους. Αν δεν μπορούν, όμως, τι γίνεται; Τα διώχνουμε τα παιδιά; Η λογική λέει ότι για να μην υποστούν τη βλάβη από την αλλαγή του σχολικού περιβάλλοντος, να σεβόμαστε τις βαθμίδες. Εάν ένα παιδί, λοιπόν, είναι στο δημοτικό και χρωστούν οι γονείς του για δύο χρόνια και δέχομαι, ότι υπάρχει μια πληθώρα στρατηγικών κακοπληρωτών, περιπτωσιολογικά, μιλάμε, τότε, το παιδί τελειώνει το δημοτικό και δεν γράφεται στο γυμνάσιο το ιδιωτικό. Εάν είναι στο γυμνάσιο, δεν γράφεται στο λύκειο. Έτσι, αποφεύγεται η τιμωρία του παιδιού, με την υποχρεωτική αλλαγή του σχολικού περιβάλλοντος, με ό,τι συνέπειες έχει αυτό το πράγμα, για την ψυχοσύνθεση και για την ανάπτυξη της προσωπικότητας του παιδιού.

Καταργούνται οι εξετάσεις, που προβλέπονται, για τη μετεγγραφή μαθητή λυκείου, σε δημόσιο σχολείο. Θα ήθελα μια εξήγηση, γιατί γίνεται αυτό το πράγμα.

Άρθρο 8, διευθυντές και υποδιευθυντές. Εδώ, θα περίμενα να υπάρξει μια περιγραφή των ουσιαστικών προσόντων των διευθυντικών στελεχών, ποια είναι αυτά; Το μόνο, που βλέπουμε, είναι ότι έχουν δικαίωμα οι ιδιοκτήτες των σχολείων να απομακρύνουν από το σχολείο οποιονδήποτε δεν είναι αρεστός εκπαιδευτικός και να μπορούν να ελέγξουν, σύμφωνα με τη δική τους αντίληψη, συνολικά, τη λειτουργία του ιδιωτικού σχολείου. Η δυνατότητα αντικατάστασης του διευθυντή ή του υποδιευθυντή ή η κατάργηση της θέσης των υποδιευθυντών, όπως ξέρετε, γίνεται με απόφαση του οικείου Διευθυντή εκπαίδευσης, ύστερα από πρόταση του ιδιοκτήτη της σχολικής μονάδας. Υπάρχει ένα ερώτημα, αν η δυνατότητα ορισμού, ως διευθυντή σχολικής μονάδας, πέραν του ιδιοκτήτη και του μέλους ή ετέρου ή μετόχου ή μέλους της ένωσης προσώπων, αν ισχύει και αυτό. Ασαφή πράγματα, η πραγματικότητα θα τα διευκρινίσει, θα μου πείτε.

Επίσης, για τον ορισμό ή την αντικατάσταση διευθυντή, υποδιευθυντή, ο Διευθυντής εκπαίδευσης οφείλει να ελέγξει τα προσόντα, εντός αποκλειστικής προθεσμίας τριάντα ημερών, από την περιέλευση σε αυτόν της πρότασης του ιδιοκτήτη και να προβεί στον διορισμό του. Διαφορετικά, διορίζονται. Με απόφαση του ιδιοκτήτη, ούτε καν γνώμη του Συλλόγου των Εκπαιδευτικών. Δεν λέω να ψηφίσουν, όπως έγινε και σωστά, στη δημόσια εκπαίδευση, υπήρχε λόγος, με συντελεστή, για την εκλογή του Διευθυντή ή υποδιευθυντή του σχολείου. Δεν λέω να το κάνουν αυτό. Αλλά, ούτε με τη γνώμη των εκπαιδευτικών; Τον «φυτεύει» ο Διευθυντής και σε συνεννόηση, μάλιστα, με τον Διευθυντή Εκπαίδευσης, δηλαδή, μπορεί να μην υπάρξει καν συζήτηση από το κράτος για το ποιος είναι ο Διευθυντής ενός σχολείου ιδιωτικού;

Το άρθρο 9 είναι το «κρεοπωλείο» για τα δικαιώματα των εκπαιδευτικών. Πρόκειται για μια σειρά διατάξεων, με τις οποίες μεταβάλλονται, προς το χειρότερο, οι όροι εργασίας των ειδικών εκπαιδευτικών, με ή χωρίς τη συγκατάθεσή τους. Το ότι θα δεχθούν οι εκπαιδευτικοί να μειωθεί ο μισθός τους, γιατί μειώνεται το ωράριο τους, αντιλαμβάνεστε ότι είναι, δυστυχώς, ένα μέτρο, που δεν αφορά πια την εκπαίδευση μόνο. Είναι το μέτρο για τον κορονοϊό. Αυτό προβλέπουν τα μέτρα της Κυβέρνησης. Μείωση ωραρίου και μείωση μισθού. Αν όλο αυτό είχε μια λογική της κρίσης, λόγω κορονοϊού, στην αγορά εργασίας, εδώ πια γίνεται συστατικό στοιχείο των εργασιακών σχέσεων, στην ιδιωτική εκπαίδευση. Ο κορονοϊος χτύπησε, λοιπόν, πολύ βαριά και την ιδιωτική εκπαίδευση.

Υπάρχει μια σειρά από βλαπτικές μεταβολές των όρων εργασίας, που καθιστά τον εκπαιδευτικό ιδιωτικού σχολείου να είναι σε δυσχερέστερη θέση από άλλους εργαζόμενους, στους οποίους εφαρμόζονται οι κοινές εργατικές διατάξεις ή, αν θέλετε, τον καθιστά σε μόνιμη βάση στην ανισότιμη θέση, που έχει ένας εργαζόμενος, σε μια επιχείρηση, που την εποχή του κορονοϊού, κινδυνεύει να κλείσει ή κλείνει. Έτσι, αντιμετωπίζονται τα σχολεία. Τα περί συναίνεσης του εκπαιδευτικού, όλοι ξέρουμε τι σημαίνει «συναίνεση, σε ένα πλαίσιο δύσκολης οικονομικής κατάστασης και εργοδοτικής πίεσης».

Στο άρθρο 10, καταργείται το θεσμικό πλαίσιο των συμβάσεων εργασίας των ιδιωτικών εκπαιδευτικών και ανοίγει ο δρόμος για απολύσεις, από μέρους της εργοδοσίας. Αυθαίρετες απολύσεις. Επιτρέπεται, επίσης, η άσκηση από μέρους των εργοδοτών αθέμιτων πιέσεων, προκειμένου να εξασφαλίζουν πειθήνιο διδακτικό προσωπικό. Εδώ, κάνω μια ερώτηση. Το διοριστήριο, από ό,τι κατάλαβα, διατηρείται. Για να διδάξει κάποιος στην ιδιωτική εκπαίδευση, θα πρέπει να έχει διοριστήριο, που θα σφραγίζεται από τον Διευθυντή Εκπαίδευσης. Αυτό υπάρχει, από ό,τι βλέπω. Όμως, είναι σίγουρο ότι θα παραμείνει το διοριστήριο; Διότι, η νομική κατασκευή, που διαβάζουμε εδώ, των συμβάσεων εργασίας των ειδικών εκπαιδευτικών δείχνει ότι είναι δυνατόν να πάμε και σε τέτοιες αγριότητες εις βάρος της εκπαίδευσης ή αντιφάσεις. Αν προχωρήσετε σε αυτές τις αντιφάσεις, τότε να ξέρετε ότι κλονίζεται ο θεσμός της ισοτιμίας των τίτλων της ιδιωτικής, με τη δημόσια εκπαίδευση. Το διοριστήριο μένει;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ναι.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας): «**Βεβαίως», απαντά η κυρία Κεραμέως. Διορίζει, λοιπόν, το Υπουργείο Παιδείας και απολύει το Υπουργείο Εργασίας. Φοβερή σύλληψη και είστε και νομικός !

Η υπαγωγή στις κοινές εργατικές διατάξεις σημαίνει εύκολες απολύσεις, καθώς η καταγγελία της σύμβασης αορίστου χρόνου είναι μονομερής, αναιτιώδης δικαιοπραξία. Είναι προφανές ότι η σημερινή Κυβέρνηση νομοθετεί, αγνοώντας το Σύνταγμα και σε αντίθεση με τις αποφάσεις του Συμβουλίου της Επικρατείας, στο μέτρο που νομοθετούν για την παιδεία, με βάση τον πυρήνα της επιχειρηματικής δραστηριότητας των ιδιωτικών εκπαιδευτηρίων. Υπάρχει η Απόφαση 622 του 2010 της Ολομέλειας του Συμβουλίου της Επικρατείας και ελπίζω να την έχετε διαβάσει και να αντιλαμβάνεστε σε τι ατραπούς οδηγείται η ιδιωτική εκπαίδευση και σε τι πιθανές διαλυτικές καταστάσεις.

Το άρθρο 11 προβλέπει ρητά ότι η αντικατάσταση του ήδη αναπληρωτή εκπαιδευτικού μπορεί να υπάρξει, όποτε το προτείνει ο ιδιοκτήτης του σχολείου. Ξανά, εδώ, ο ιδιοκτήτης. Όλα είναι κερδοσκοπία. Πουθενά, εκπαιδευτική διαδικασία, πουθενά Διευθυντής, πουθενά Σύλλογος καθηγητών.

Το άρθρο 12 διευκολύνει διά νόμου. Άλλη μια διευκόλυνση, για τους ιδιοκτήτες ξένων σχολείων.

Το άρθρο 13 αφορά τους μετακλητούς, τη μετάκληση αλλοδαπών εκπαιδευτικών. Και αυτά είναι διευκολύνσεις.

Στο άρθρο 14, για την ενισχυτική διδασκαλία ειδικών μαθημάτων. Τα μαθήματα, τα Καλλιτεχνικά και τα άλλα, που συζητούμε, πρέπει να αποτελούν μέρος του προγράμματος σπουδών, του κορμού. Δεν είναι μαθήματα, που θα πάνε, σε μια διαδικασία ενισχυτικής αντισταθμιστικής διδασκαλίας, που η ενισχυτική διδασκαλία έχει την έννοια τα διδασκόμενα στο κανονικό πρόγραμμα μαθήματα να τα ενισχύεις, όχι να υποκαθιστάς το πρόγραμμα το κανονικό. Να δεχθώ ότι δεν είναι εύκολο, σε ολόκληρη την επικράτεια, σήμερα, να προχωρήσουμε σε αυτό το δείκτη των καλλιτεχνικών μαθημάτων. Μπορούμε να πάμε σταδιακά, με ομάδες σχολείων, αλλά στο πρόγραμμα μέσα. Με πόρους διασφαλισμένους από τον κρατικό προϋπολογισμό και όχι απέξω, με πόρους, που παραπέμπουν και στα ΕΣΠΑ.

Άρθρο 15, λειτουργία κέντρων περιβαλλοντικής εκπαίδευσης. Σας θυμίζω ότι αναστείλατε τη λειτουργία των Κέντρων Εκπαίδευσης για την αειφορία, για μία ακόμη χρονιά και η παράταση λειτουργίας των ΚΠΕ, τα οποία υπολειτουργούν, με μη στελεχωμένες παιδαγωγικές ομάδες, εκθέτει την ηγεσία του Υπουργείου Παιδείας και δείχνει την αμηχανία της, απέναντι στο νόμο 4547 του 2012, που δεν έχει τολμήσει να καταργήσει το Υπουργείο, αφού πρέπει να βρει με τι θα τον αντικαταστήσει, όπως υποσχόταν, στο προεκλογικό της ακροατήριο. Αποτέλεσμα αυτής της ιδεοληψίας είναι η αναγκαστική εφαρμογή του απαρχαιωμένου τρόπου επιλογής των εκπαιδευτικών, για τη συγκρότηση των παιδαγωγικών ομάδων των Κέντρων Περιβαλλοντικής Στήριξης, με την Υπουργική Απόφαση του 2011. Η αλήθεια είναι ότι όσο αναβάλλετε την εφαρμογή ώριμων μέτρων, που είχαν ψηφιστεί, τόσο φτάνετε σε αδιέξοδα και σε ευτελισμό εκπαιδευτικών θεσμών.

Με το άρθρο 16 συμφωνούμε, είναι για τα ομογενειακά σχολεία Ίμβρου, Κωνσταντινουπόλεως κ.λπ..

Το άρθρο 17 αφορά τις προσλήψεις, κατά προτεραιότητα, των εκπαιδευτικών νοηματικής, που συμφωνούμε και με αυτή τη ρύθμιση.

Το άρθρο 18 είναι για τον Κανονισμό του «Διόφαντου». Συμφωνούμε. Έχουμε αργήσει.

Το άρθρο 19 αφορά το μητρώο ωρομίσθιων εκπαιδευτικών, για σχολεία δεύτερης ευκαιρίας. Συμφωνούμε με την παρέμβαση του εκπροσώπου των καθηγητών. Είναι λάθος ο τρόπος, με τον οποίο οργανώνετε, με αιφνίδιο τρόπο, αυτή τη διαδικασία. Χρειάζεται αναδιαμόρφωση και εμείς καθυστερήσαμε στον τομέα αυτόν, ως Κυβέρνηση, αλλά δε σημαίνει ότι θα πρέπει να διαλύσουμε μια προοπτική, που υπάρχει, για τους ωρομίσθιους εκπαιδευτικούς και τους άλλους καθηγητές, στα σχολεία δεύτερης ευκαιρίας.

Στο άρθρο 21, στα θέματα Οργανισμού Υπουργείου Παιδείας και Θρησκευμάτων, απουσιάζει οποιαδήποτε αναφορά στη διασφάλιση ίσων ευκαιριών, τόσο στην πρόσβαση, μέσω των υφιστάμενων υποδομών, όσο και στην κατοχή του απαιτούμενου εξοπλισμού. Μιλάμε για τα tablets, μιλάμε για όλες αυτές τις υποδομές, για την εξ αποστάσεως εκπαίδευση. Καμία διασφάλιση ίσων ευκαιριών. Ευχολόγια και κάποιες, βεβαίως, διοικητικού χαρακτήρα ρυθμίσεις, που είναι αναγκαίες.

Με το άρθρο 22, επαναφέρετε τους συνταξιούχους Καθηγητές Πανεπιστημίου στις διάφορες Επιτροπές. Ας μην τσακωθούμε, αλλά πιστεύετε ότι δε μπορεί να λειτουργήσει μια Επιτροπή Γλωσσομάθειας ή άλλη, χωρίς να υπάρχουν μέσα συνταξιούχοι πανεπιστημιακοί; Δεν υπάρχει ένα δυναμικό ενεργών πανεπιστημιακών, που θα μπορούσε να βοηθήσει, σε αυτή την κατεύθυνση; Ίσως, υπάρχουν κάποιες περιπτώσεις, αλλά περιπτωσιολογούμε, όταν νομοθετούμε; Ευχαριστώ.

Στο σημείο αυτό έγινε η β΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης), Δημοσχάκης Αναστάσιος, Μπίζιου Στεργιανή (Στέλλα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Μπουκώρος Χρήστος, Στύλιος Γεώργιος, Ταραντίλης Χρήστος, Χρυσομάλλης Μιλτιάδης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βερναρδάκης Χριστόφορος, Γκαρά Αναστασία (Νατάσα), Αναγνωστοπούλου Αθανασία, Μάλαμα Κυριακή, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Πουλάς Ανδρέας, Δελής Ιωάννης, Μανωλάκου Διαμάντω, Λαμπρούλης Γεώργιος, Ασημακοπούλου Σοφία - Χάιδω, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Δελής.

**IΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.**): Συνεχίζουμε, σε μια εξουθενωτική διαδικασία, έτσι όπως εξελίσσεται η κατάσταση, φοβάμαι και σε βάρος της ουσίας της συζήτησης του νομοσχεδίου, εν πάση περιπτώσει, αυτό έχει επιλέξει η κυβερνητική πλειοψηφία, δεν μπορούμε να κάνουμε διαφορετικά.

Συνεχίζω, λοιπόν, κύριε Πρόεδρε, όπως είπαμε από χτες και όπως φάνηκε και σήμερα, στην πρωινή συνεδρίαση, με τους φορείς, με το νομοσχέδιο για την ιδιωτική εκπαίδευση, που συζητάμε, η Κυβέρνηση έρχεται να ικανοποιήσει πιο ανοιχτά τις απαιτήσεις των σχολαρχών.

Τους ακούσαμε, πριν από λίγο, τους επιχειρηματίες της εκπαίδευσης, που δεν μπορούσαν και δεν έκρυβαν τη χαρά τους και την ικανοποίησή τους, για τις διατάξεις αυτού του νομοσχεδίου και, ενώ, ήδη, στο χώρο ευρύτερα της ιδιωτικής εκπαίδευσης, επικρατεί εργασιακή γαλέρα, με ευθύνη όλων των προηγούμενων κυβερνήσεων, είναι διαχρονική η ευθύνη, η Κυβέρνηση της Νέας Δημοκρατίας ούτε λίγο - ούτε πολύ επιχειρεί τη νομοθετική αποτύπωση αυτής της απαράδεκτης για τους ιδιωτικούς εκπαιδευτικούς κατάστασης.

Με σημαία, λοιπόν, την επιχειρηματική ελευθερία των ιδιοκτητών των ιδιωτικών σχολείων, η Κυβέρνηση ξορκίζει τον υπέρμετρο κρατικό παρεμβατισμό, που εκδηλώνεται, στην ιδιωτική εκπαίδευση και δεν της επιτρέπει, όπως λέει η Υπουργός Παιδείας, να ανοίξει αυτή η ιδιωτική εκπαίδευση τα φτερά της και να εκσυγχρονιστεί, επιτέλους.

Σύμφωνα με την κυβερνητική λογική, αυτός ο υπέρμετρος κρατικός παρεμβατισμός, είναι πολύ κακός, όταν θέτει ακόμα και στοιχειώδεις κανόνες στην επιχειρηματική δραστηριότητα ή όταν διατηρεί διατάξεις εργασιακών δικαιωμάτων, αλλά, ξαφνικά, αυτός ο καταραμένος κρατικός παρεμβατισμός γίνεται ευλογημένος και αναγκαίος, όταν πρόκειται να επιδοτήσει, με «ζεστό» παραδάκι δισεκατομμυρίων τους επιχειρηματικούς ομίλους, όπως πρόκειται να γίνει, με τα τελευταία πακέτα της Ευρωπαϊκής Ένωσης και αυτός ο κρατικός παρεμβατισμός, ο καταραμένος, γίνεται ευπρόσδεκτος, όταν πρόκειται να σαρώσει συλλογικές συμβάσεις και ασφαλιστικά δικαιώματα των εργαζομένων.

Τίποτα το παράξενο. Δεν είναι παρά τα δύο πρόσωπα του Ιανού του ίδιου κράτους, του αστικού κράτους, ανάλογα με το ποιον έχει απέναντί του. Κράτος, όμως, που, όπως και αν εμφανίζεται, είτε παρεμβατικό είτε αποστειρωμένο, βρίσκεται πάντα στην υπηρεσία του πραγματικού του ιδιοκτήτη, του κεφαλαίου, δηλαδή και της αστικής τάξης, όπως δείχνει η πρόσφατη, αλλά και η παλαιότερη πολιτική ιστορία τόσο η εγχώρια όσο και η διεθνής.

Ας δούμε, λοιπόν, μέσα από τα κυριότερα άρθρα αυτού του νομοσχεδίου, το πώς επιχειρείται η μείωση αυτού του υπέρμετρου, κατά την Υπουργό Παιδείας, κρατικού παρεμβατισμού, όπως αρέσκεται να λέγεται αυτή η μείωση, στην κυβερνητική γλώσσα, η επίθεση, ενάντια στα εναπομείναντα εργασιακά δικαιώματα, εδώ των λειτουργών της ιδιωτικής εκπαίδευσης.

Ας δούμε, επίσης, ταυτόχρονα, πάλι με τις ίδιες διατάξεις και το πώς ενισχύεται, με κάθε τρόπο, η δυνατότητα κερδοφορίας των εκπαιδευτικών επιχειρήσεων, γιατί τέτοιες είναι τα ιδιωτικά σχολεία και τα δύο αυτά πάνε μαζί. Η επίθεση στα εργασιακά δικαιώματα είναι η βασικότερη προϋπόθεση, για την επιχειρηματική, την καπιταλιστική κερδοφορία.

Στο δεύτερο, λοιπόν, άρθρο του σχεδίου νόμου δίνεται το ελεύθερο στους ιδιοκτήτες των ιδιωτικών σχολείων να εφαρμόζουν πέραν των όσων, ήδη, ισχύουν στη δημόσια εκπαίδευση και πρόσθετα κριτήρια αξιολόγησης, τελείως αυθαίρετα. Τώρα, για το ποια θα είναι αυτά τα κριτήρια και σε ποιο πλαίσιο, το νομοσχέδιο δεν λέει κουβέντα, αλλά όλοι νομίζω ότι μπορούμε να τα φανταστούμε. Θα είναι τα «θέλω» για τα επιχειρηματικά συμφέροντα του ιδιοκτήτη ή των μετόχων μιας εκπαιδευτικής σχολικής επιχείρησης.

Αν θέλουμε να μάθουμε τις συνέπειες από την εφαρμογή ενός τέτοιου αυθαίρετου και εργοδοτικού συστήματος αξιολόγησης, δεν έχουμε παρά να ρωτήσουμε τον σημερινό Πρόεδρο του ΙΕΠ, τον κύριο Αντωνίου, ο οποίος ένα τέτοιο σύστημα αξιολόγησης έθεσε σε εφαρμογή, πριν από πέντε χρόνια, στα Εκπαιδευτήρια Ζηρίδη, τα οποία περνούν δύσκολες ώρες, μια που και αυτά, από ό,τι φαίνεται, πέφτουν θύμα του καπιταλιστικού ανταγωνισμού – έτσι λειτουργεί αυτό το σύστημα – και βεβαίως, τα μόνα θύματα αυτής της ιστορίας είναι οι εργαζόμενοι και οι μαθητές.

Προσέξτε τώρα λιγάκι εδώ την αντίφαση, την ασυμβατότητα.

Η αξιολόγηση της επαγγελματικής επάρκειας, δηλαδή, της επιστημονικής συγκρότησης ενός εκπαιδευτικού, εδώ, δεν θα γίνεται, με κριτήρια παιδαγωγικά, με κριτήρια επιστημονικά, αλλά θα γίνεται με κριτήρια, κατά βάση, επιχειρηματικά, οικονομικά.

Η ασάφεια της διάταξης και η εργοδοτική αυθαιρεσία, που επιτρέπει στα κριτήρια της αξιολόγησης, αποτελούν, βεβαίως, τελικά ένα πάρα πολύ χρήσιμο εργαλείο, για τους εργοδότες να δημιουργούν εύκολα, όποτε και όταν θέλουν, τους κατάλληλους εκείνους λόγους απόλυσης των μη αρεστών εκπαιδευτικών σε αυτούς, που, συνήθως, είναι όσοι επιμένουν να διεκδικούν τα δικαιώματά τους και να μη σωπαίνουν.

Με το άρθρο 3, ένα από τα σημαντικότερα άρθρα, για την περαιτέρω εξέλιξη, βασικά, των εσόδων των ιδιωτικών σχολείων, εγκαινιάζεται και με τη βούλα του νόμου, η λειτουργία σουπερμάρκετ εκπαιδευτικών προϊόντων - τέτοιο είναι, έτσι θα το λέμε, τι να κάνουμε τώρα - και υπηρεσιών, που θα λειτουργούν, όπως και η υπόλοιπη αγορά, από το πρωί, ως το βράδυ, ακόμα και τις Κυριακές, ακόμα και τις αργίες.

«Πρόσθετες εκπαιδευτικές υπηρεσίες» τα ονομάζει όλα αυτά το νομοσχέδιο, καθώς και άλλες δραστηριότητες και δράσεις αθλητικές, πολιτιστικές, καλλιτεχνικές, καθώς και φιλοξενίας.

Ποιοι θα τα λειτουργήσουν όλα αυτά; Μα, φυσικά οι εκπαιδευτικοί αυτών των ιδιωτικών σχολείων, τελείως εθελοντικά, βέβαια, και με τη Δαμόκλειο Σπάθη της απόλυσης να κρέμεται πάνω από το κεφάλι τους, αν αρνηθούν. Στους ιδιοκτήτες, πάλι, όλες αυτές οι δραστηριότητες θα τους βγαίνουν και μια χαρά, πολύ φτηνά, αφού θα γλιτώνουν και τις πληρωμές για υπερωρίες, μιας και θα λογίζονται, ως κανονικές διδακτικές ώρες.

Στο ίδιο άρθρο, στο άρθρο 3, όμως, υπάρχει και μια άλλη διάταξη, η παράγραφος 2, τη διαβάζω: «Αν όμως διαπιστωθεί η λειτουργία φροντιστηρίου ή κέντρου ξένων γλωσσών χωρίς άδεια», δίπλα στα προηγούμενα, που ανέφερα, «η οικεία Διεύθυνση δευτεροβάθμιας εκπαίδευσης εκδίδει διαπιστωτική πράξη διακοπής λειτουργίας της επιχείρησης», παρακαλώ, «την οποία διαβιβάζει αμελλητί στην κατά τόπο αρμόδια αστυνομική αρχή». Σιγά να μην στάξει η ουρά του γαιδάρου, δηλαδή. Κύριοι Υπουργοί, μην είστε και τόσο πολύ άγριοι, μην την τρομάξετε αυτήν την ιδιωτική πρωτοβουλία και τη χάσουμε!

Προχωράω, τώρα, στα πιο σημαντικά από τα υπόλοιπα άρθρα. Έτσι και αλλιώς, θα έχουμε την ευκαιρία και τη Δευτέρα, να τοποθετηθούμε και για τα υπόλοιπα, δεν προλαβαίνω να μιλήσω για όλα.

Θα σταματήσω λιγάκι στο άρθρο 9. Το άρθρο 9 και το άρθρο 10 είναι, πραγματικά, ο πυρήνας των αντεργατικών ρυθμίσεων του νομοσχεδίου. Με έναν τρόπο προκλητικά ειρωνικό για τους εκπαιδευτικούς, τους δίνεται, λέει, η δυνατότητα να παραιτούνται από το μισθό τους και από το ωράριό τους, τους παρέχεται αυτή η δυνατότητα, τους παρέχεται αυτή η ελευθερία. Στην πραγματικότητα - για να μην κοροϊδευόμαστε - τους επιβάλλεται αυτή η δήθεν επιλογή, αφού οι εκπαιδευτικοί, όπως είπαμε, θα έχουν πάνω από το κεφάλι τους τη Δαμόκλειο Σπάθη μιας αναιτιώδους απόλυσης.

Στο άρθρο 10 - περιττό να πω, ότι τα καταψηφίζουμε αυτά τα άρθρα, βεβαίως - προβλέπεται η υπαγωγή των συμβάσεων εργασίας των εκπαιδευτικών στο κοινό εργατικό δίκαιο. Πρακτικά, ο εκπαιδευτικός θα απολύεται, χωρίς αιτιολόγηση, χωρίς να υπάρχει έστω η κρίση από την Επιτροπή Δικαστικών, όπως ισχύει, σήμερα.

Είναι άλλο πράγμα, κυρία Υπουργέ, αυτή η απόλυση να υπόκειται και στην κρίση ενός Δικαστικού Συμβουλίου και άλλο πράγμα, βεβαίως, το δικαίωμα, που έχει κάθε Έλληνας, να προσφεύγει στη δικαιοσύνη για μια υπόθεσή του.Όμως, εδώ, χρειάζεται να ρωτήσουμε, αλήθεια, με ποιους νόμους θα δικάζουν αυτοί οι δικαστές; Δεν θα δικάζουν, με εκείνους τους νόμους, που έχουν τσακίσει, έχουν καταργήσει, επί της ουσίας, τις συλλογικές συμβάσεις εργασίας; Δεν θα δικάσουν, με εκείνους τους νόμους, που έχουν διευρύνει και επεκτείνει την εργασιακή ευελιξία; Δεν θα δικάσουν, εν τέλει, με αυτούς τους νόμους - και αυτούς τους νόμους τους ψήφισε και ο ΣΥΡΙΖΑ, για να μην ξεχνιόμαστε - που επιτρέπουν, πια, να είναι ελεύθερες οι απολύσεις, αρκεί να είναι αιτιολογημένες; Σιγά το δύσκολο, για έναν εργοδότη, να καθίσει και να σκαρώσει μια αιτιολόγηση. Εκεί, αυτό θα εμποδίσει, δηλαδή, έναν εργοδότη από το να απολύσει έναν εργαζόμενο;

Για τα πρώτα 13 άρθρα, κύριε Πρόεδρε, δεν βλέπουμε τίποτα το θετικό. Θα τα καταψηφίσουμε και τα 13, έτσι όπως είναι όλα.

Πάμε, τώρα, στο άρθρο 14, για τα γνωστικά αντικείμενα, που, πράγματι, αρκετά από αυτά δεν διδάσκονταν καθόλου, αν και εξετάζονταν, πανελλαδικώς. Υπήρχαν, όμως και ορισμένα, κυρία Υπουργέ, που διδάσκονταν, όπως ήταν το ελεύθερο και το γραμμικό σχέδιο. Με το ωρολόγιο πρόγραμμα, το πρόσφατο, που τροποποιήσατε, τα καταργήσατε και έρχεστε τώρα να τα επαναφέρετε, εκτός μαθήματος επιλογής, εκτός κανονικού σχολικού προγράμματος, στην ενισχυτική, λεγόμενη, διδασκαλία. Ξέρετε, η εμπειρία από την ενισχυτική διδασκαλία και από την πρόσθετη διδακτική στήριξη δεν είναι και τόσο θετική. Συνήθως, ξεκινούν στα μέσα της χρονιάς, στηρίζονται σε συμβασιούχους και, παρά την προσπάθεια των εκπαιδευτικών, τη φιλότιμη, τα αποτελέσματα δεν είναι αυτά, που θα έπρεπε. Η μόνη λύση, κατά την άποψή μας, κατά τη γνώμη μας, είναι η ένταξη όλων αυτών των αντικειμένων στο ωρολόγιο πρόγραμμα, ως μαθήματα επιλογής, γι΄ αυτούς, που ακολουθούν αυτήν την επιλογή και, βεβαίως, να στελεχωθούν, με μόνιμο προσωπικό.

Κλείνω με το άρθρο 19, για τα σχολεία δεύτερης ευκαιρίας. Σήμερα, κατάλαβαν και όσοι δεν γνωρίζανε, γιατί εμείς το γνωρίζαμε και έχουμε καταθέσει, επανειλημμένα, ερωτήσεις και με την προηγούμενη Κυβέρνηση γι΄ αυτά τα σχολεία, για την τραγική κατάσταση, που βιώνουν αυτά τα σχολεία, χωρίς προσωπικό, με την έναρξή τους να παίζει από το Νοέμβρη, το Φλεβάρη, μέχρι και το Μάιο και, εν πάση περιπτώσει, να έρχεται τώρα η Κυβέρνηση και να θεσμοθετεί ένα μητρώο, με το οποίο, κατά πάσα πιθανότητα, θα επιχειρήσει να ανακυκλώσει την ανεργία ή την εργασία. Όμως, δεν πρόκειται να δεχτούμε και εδώ θα χρειαστεί μία διευκρίνιση από εσάς, κυρία Υπουργέ, δεν πρέπει, με κανένα τρόπο, να οδηγηθούν εργαζόμενοι αυτών των σχολείων δεύτερης ευκαιρίας, που χρόνια έχουν στηρίξει αυτά τα σχολεία, να οδηγηθούν έξω από αυτά και στην ανεργία. Θα εξακολουθούμε, θα επιμένουμε να ζητάμε αυτά τα σχολεία, που είναι κρίσιμα σχολεία και επιτελούν ένα κρίσιμο εκπαιδευτικό μορφωτικό και παιδαγωγικό ρόλο, τα σχολεία των ενηλίκων, ως επί το πλείστον, να στελεχωθούν, με μόνιμο προσωπικό και, βεβαίως, να τύχουν της ανάλογης μέριμνας από το Υπουργείο Παιδείας και την αντίστοιχη χρηματοδότησή τους. Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Τον λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Ευχαριστώ. Κυρία Υπουργέ, κυρίες και κύριοι συνάδελφοι, η εκπαίδευση διαδραματίζει καίριο ρόλο στην ανάπτυξη των κοινωνιών και των οικονομιών. Τα οφέλη της είναι πολυδιάστατα και διαχέονται σε πλήθος τομέων. Η ιδιωτική εκπαίδευση έχει καταστεί βασικός πυλώνας στήριξης, εδώ και δεκαετίες. Στην ελληνική πραγματικότητα, όσον αφορά στην πρωτοβάθμια και δευτεροβάθμια εκπαίδευση, η παροχή ιδιωτικών υπηρεσιών είναι ένα αναμφισβήτητο γεγονός, το οποίο συμβάλλει, καθοριστικά, στο ρυθμό οικονομικής ανόδου της χώρας μας. Τα αποτελέσματα των ερευνών είναι ενδεικτικά. Τα συμπεράσματα, που προκύπτουν από το διαγωνισμό PISA 2018, για τα ιδιωτικά σχολεία, αποτελούν απόδειξη του ποιοτικού εκπαιδευτικού έργου, που αυτά επιτελούν.

Στα τρία βασικά πεδία, γλωσσικές, μαθηματικές και επιστημονικές δεξιότητες, οι μαθητές των ελληνικών ιδιωτικών σχολείων πέτυχαν σε όλα υψηλότερες βαθμολογίες, από το μέσο όρο όλων των ιδιωτικών σχολείων. Στην έρευνα του 2018, όμως, οι επιδόσεις ήταν σε απόλυτες τιμές πιο χαμηλές, από εκείνες του 2015. Πιθανότατα, αυτό οφείλεται στους περιορισμούς, που επιβλήθηκαν, στην ιδιωτική εκπαίδευση, στην τριετία 2015 – 2017. Η Ελλάδα μπορεί και πρέπει να παράγει πλούτη από όλους τους κλάδους της οικονομίας της, για να αναπτυχθεί. Και φυσικά, η ελληνοκεντρική μαθησιακή μέθοδος, που είναι αναγκαία ως προαπαιτούμενο για την εκπαιδευτική διαδικασία.

Προτού εισέλθουμε στα του νομοσχεδίου, η σημερινή ημέρα είναι μια ημέρα απόλυτης θλίψης, λόγω της άθλιας μετατροπής της Αγίας Σοφίας, η οποία αποτέλεσε και αποτελεί σύμβολο της Ορθοδοξίας μας και της βυζαντινής κληρονομιάς, σε τζαμί. Ποιος αληθινός Έλληνας θα μπορούσε να μείνει ασυγκίνητος, σήμερα και να μην θρηνήσει για την Αγία Εκκλησία μας; Αισθανόμαστε περισσότερο από ποτέ τον πόνο, που ένιωσαν οι πρόγονοί μας, την ημέρα της άλωσης.

Επί του νομοσχεδίου, στο άρθρο 1, ο νόμος 682/1977 θα εφαρμόζεται και σε ό,τι αφορά τα ιδιωτικά σχολεία. Πρόκειται για μία ρύθμιση εύλογη και θα λέγαμε απαιτούμενη. Περαιτέρω, ορίζεται ότι για τα θέματα, που δεν ρυθμίζονται από τον παρόντα νόμο ή από άλλη ειδική διάταξη, εφαρμόζονται, αναλόγως, οι διατάξεις, που ισχύουν, για τα δημόσια σχολεία. Ομοίως, η επεξήγηση για το ποιες διατάξεις θα ισχύουν, εν προκειμένω, εκείνες, που ισχύουν για τα δημόσια σχολεία, σε περίπτωση, που κάποια θέματα δεν ρυθμίζονται από τον ανωτέρω νόμο, ήταν κάτι, που έπρεπε να είχε ήδη θεσμοθετηθεί.

Σχετικά με την αξιολόγηση δομών εκπαιδευτικού έργου και εκπαιδευτικών ιδιωτικών σχολείων του άρθρου 2, η αξιολόγηση του εκπαιδευτικού έργου μπορεί να αποτελέσει σπουδαίο μηχανισμό ανατροφοδότησης και προϋπόθεσης βελτίωσης της ποιότητας εκπαίδευσης. Εξάλλου, αναντίρρητα, ο εκπαιδευτικός αναπτύσσεται επαγγελματικά, μέσω της αξιολόγησης και έτσι βελτιώνεται και η ποιότητα του παρεχόμενου έργου. Θα πρέπει, ταυτόχρονα, να αξιολογούνται για τη διδακτική και παιδαγωγική τους ικανότητα, αλλά και για την υπηρεσιακή τους συνέπεια και την υπευθυνότητα, την οποία επιδεικνύουν, χωρίς, φυσικά, να παραβλέπεται και η επιστημονική τους κατάρτιση.

Μία από τις βασικές θέσεις της Ελληνικής Λύσης, στον κρίσιμο τομέα της παιδείας, είναι η ουσιαστική καθιέρωση συστήματος αξιολόγησης και ελέγχου των εκπαιδευτικών. Είναι αναγκαίο αυτή να περιλαμβάνει όλους τους συντελεστές του εκπαιδευτικού έργου και να εξετάζει όλες τις παραμέτρους. Μεταξύ άλλων, η διοργάνωση εκπαιδευτικών σεμιναρίων, για την αναβάθμιση του επιπέδου των δασκάλων και των καθηγητών και η συνεχής ενημέρωσή τους, επί των νέων μεθόδων διδασκαλίας, θα μπορούσε να βοηθήσει αποτελεσματικά στην παραγωγή καλύτερων αποτελεσμάτων. Η αξιολόγηση, με ανάλογη εφαρμογή των κριτηρίων των δημόσιων σχολείων, είναι απολύτως θεμιτή, πλην, όμως, εκεί που χρειάζεται προσδιορισμός είναι στο κομμάτι των πρόσθετων κριτηρίων.

Στην Αιτιολογική Έκθεση αναφέρεται ότι «Έτσι, θα παρέχεται η ελευθερία στις σχολικές μονάδες να εμβαθύνουν, ανάλογα με την ιδιαίτερη φυσιογνωμία τους, τις διαδικασίες αξιολόγησης». Πρόκειται για ένα σημείο ασαφές. Στο άρθρο 3, ως προς την οργάνωση και το πρόγραμμα των ιδιωτικών σχολείων και την επιτρεπόμενη, μεταξύ άλλων, παροχή πρόσθετων υπηρεσιών, στο πλαίσιο του διευρυμένου ωρολογίου προγράμματος, παρέχει μία ευελιξία στην ιδιωτική εκπαίδευση. Ο εσωτερικός κανονισμός λειτουργίας του άρθρου 4 θα ελέγχεται μόνον, ως προς τη νομιμότητά του, κάτι που είναι εύλογο.

Ο ιδιοκτήτης, όπως αναλύεται στο άρθρο 5, θα μπορεί να παρίσταται σε οποιαδήποτε συνεδρίαση του Συλλόγου των διδασκόντων, εφόσον είναι εκπαιδευτικός.

Και γιατί όχι, εξάλλου, εφόσον πρόκειται για τον αρμόδιο, περισσότερο από οποιονδήποτε άλλον, να παρίσταται στις ως άνω συνεδριάσεις; Αυτό επειδή θα έχει τη δυνατότητα να μαθαίνει ο ίδιος, χωρίς τη διαμεσολάβηση άλλων, τα όσα θα συζητούνται, σχετικά με τις στοχεύσεις του σχολείου.

Αυτό, που επισημάναμε, χθες, όμως και θα εξακολουθήσουμε να το τονίζουμε, είναι ότι αφού δεν υπάρχει ορισμένος προσδιορισμός, ως προς το ποιος θα έχει τη δυνατότητα να είναι ιδιοκτήτης ιδιωτικού σχολείου, ανακύπτει το ερώτημα, εάν και κατά πόσον θα μπορεί μία ΜΚΟ να αναλάβει την ιδιοκτησία ή κατά πόσον θα μπορούν στην εταιρεία να μετέχουν και αλλοδαποί, εχθρικά κινούμενοι, προς τα εθνικά μας συμφέροντα.

Η αξιολόγηση των κτιριακών εγκαταστάσεων, στο άρθρο 6, για συναφείς δραστηριότητες, εκτός διδακτικού ωραρίου ή και διδακτικών ημερών για την παροχή υπηρεσιών, κινείται θεμιτά.

Σημαντική, επίσης, είναι και η ρύθμιση, που προβλέπει τη διεύρυνση της δυνατότητας μεταγραφών μαθητών, στο άρθρο 7, στο πλαίσιο της ισότιμης μεταχείρισης των εκπαιδευομένων.

Αναφορικά με τον ορισμό διευθυντών και υποδιευθυντών στα ιδιωτικά σχολεία από τον Διευθυντή εκπαίδευσης, στο άρθρο 8, κινείται προς τη σωστή κατεύθυνση.

Όμως, η απασχόληση των εκπαιδευτικών, στο επόμενο άρθρο, έχει ένα μελανό σημείο. Δεν είναι ξεκάθαρο, αν η μείωση των ωρών του διοριστηρίου θα είναι επιλογή του καθηγητή ή θα γίνεται αναγκαστική μείωση των αποδοχών από τον ιδιοκτήτη.

Το άρθρο 10 αναφέρεται στις συμβάσεις εργασίας των ιδιωτικών εκπαιδευτικών. Πρόκειται για συμβάσεις εξαρτημένης εργασίας ιδιωτικού δικαίου αορίστου χρόνου, οι οποίες, ναι, μεν θα υπάγονται στις διατάξεις της κοινής νομοθεσίας, πλην, όμως, εισάγονται και εγγυήσεις, σύμφωνα με τις οποίες θα εξετάζεται ιδίως, εάν η καταγγελία της συμβάσεως αποτελεί αθέμιτη εργοδοτική αντίδραση. Θα πρέπει, όμως, να υπάρξει περαιτέρω προσδιορισμός, ως προς τις εγγυήσεις αυτές.

Στο άρθρο 11, γίνεται λόγος για αντικατάσταση του αναπληρωτή. Δεν είναι, όμως ξεκάθαρο, αν η αντικατάσταση αυτή θα γίνεται, με τη θέλησή του.

Στο άρθρο 12, δεν ορίζονται οι όροι και οι προϋποθέσεις της επέκτασης δραστηριότητας, σε σχολική μονάδα άλλης βαθμίδας. Χρειάζονται περισσότερες διευκρινίσεις.

Το άρθρο 13 μας δημιουργεί μεγάλη ανησυχία. Ο λόγος δεν είναι άλλος από το ότι δεν προσδιορίζεται η εθνικότητα των αλλοδαπών εκπαιδευτικών, πουθενά. Πώς να συναινέσουμε σε αυτό, όταν μπορεί να έρθουν, σωρηδόν, Τούρκοι ή Σκοπιανοί εκπαιδευτικοί σε ιδιωτικά σχολεία, εντός της ελληνικής επικράτειας; Δεν πρέπει να υποτιμούμε και τους Έλληνες, εξαιρετικά καταρτισμένους δασκάλους και καθηγητές, ούτε να τους παραμερίσουμε.

Η ενισχυτική διδασκαλία ειδικών μαθημάτων, στο άρθρο 14, στο πλαίσιο της υποστήριξης της σχολικής διδασκαλίας, είναι ένα θετικό βήμα, διότι υπάρχουν χιλιάδες Έλληνες μαθητές, οι οποίοι, λόγω οικονομικών προβλημάτων, δεν δύνανται να παρακολουθήσουν τα μαθήματα αυτά σε φροντιστήρια. Αυτό θα είναι μια σημαντική ανάσα για εκείνους.

Το άρθρο 15, σχετικά με τη λειτουργία των Κέντρων Περιβαλλοντικής Εκπαίδευσης, κατά το σχολικό έτος 2020 – 2021, κινείται, επί της ουσίας, σε διαδικαστικό πλαίσιο.

Θετική κρίνεται η προσέγγιση, ως προς τα ζητήματα των ομογενειακών σχολείων Κωνσταντινούπολης και του ελληνικού γυμνασίου - λυκείου του άρθρου 16. Η αναγνώριση των τίτλων τους είναι απολύτως θεμιτή, στο πλαίσιο, που συμβαδίζει, με την ύλη των ελληνικών σχολείων.

Στο άρθρο 17, γίνεται λόγος για την κατά προτεραιότητα πρόσληψη εκπαιδευτικών μελών ΕΕΠ, με πιστοποιημένη γλώσσα της γραφής Μπράιγ, σε σχολεία, όπου φοιτούν τυφλοκωφοί μαθητές, κάτι που είναι απολύτως εύλογο.

Δεν πρέπει να ξεχνάμε ότι στόχος για τους μαθητές αυτούς είναι να αναπτύξουν όλες τους τις δυνατότητες, ώστε να μπορέσουν να ζήσουν όσο το δυνατόν, αυτόνομα, στην κοινωνία και να μπορούν να είναι ενεργά μέλη της. Γι’ αυτό είναι αναγκαίο ο τρόπος μετάδοσης των γνώσεων να γίνεται, με ειδική μέθοδο, σε αυτούς τους μαθητές.

Με το άρθρο 18, ορίζεται νέα προθεσμία δώδεκα μηνών, από την έναρξη ισχύος του νόμου, για την έκδοση του κανονισμού λειτουργίας του Ινστιτούτου Τεχνολογίας Υπολογιστών και Εκδόσεων «Διόφαντος», ένα ζήτημα διαδικαστικής φύσεως.

Στο άρθρο 19, σχετικά με το μητρώο ωρομίσθιου εκπαιδευτικού προσωπικού, συμβούλου σταδιοδρομίας και συμβούλων ψυχολόγων των σχολείων δεύτερης ευκαιρίας, πρόκειται για μία ρύθμιση απαραίτητη, η οποία, ορθώς, εντάσσεται στο παρόν. Τα σχολεία δεύτερης ευκαιρίας, όμως, αντιμετωπίζουν πολλά προβλήματα, τα οποία δεν εξαντλούνται σε αυτό το άρθρο και χρειάζονται ειδικότερες ρυθμίσεις.

Στο άρθρο 20, με πρόφαση τη φοίτηση, θα δίνεται άδεια διαμονής σε αλλοδαπούς, οι οποίοι θα έχουν πια τη δυνατότητα και με τη βούλα, να φοιτούν, προσχηματικά, σε ιδιωτικά σχολεία, κολέγια και ΙΕΚ, προκειμένου να επισπεύσουν τη διαδικασία χορήγησης σε αυτούς άδειας διαμονής. Επίσης, δεν ορίζονται οι τρίτες χώρες και σε ποιες σχολές θα έχουν τη δυνατότητα να φοιτούν οι αλλοδαποί.

Με το άρθρο 21, προστίθεται μία διάταξη, η οποία δε γεννάει ιδιαίτερους προβληματισμούς και η οποία έχει να κάνει με την καλύτερη ρύθμιση για την εξ αποστάσεως εκπαίδευση, σε όλες τις σχολικές μονάδες. Περιλαμβάνονται, επίσης, διαδικαστικές ρυθμίσεις, που αφορούν τα πειραματικά και πρότυπα σχολεία, προσθέτοντας στο αυτοτελές τμήμα αυξημένες αρμοδιότητες, σε σχέση με το προϊσχύον, όπως την επιλογή των εκπαιδευτικών, που τοποθετούνται με θητεία, στα πρότυπα και πειραματικά σχολεία.

Δυσκολευόμαστε να κατανοήσουμε, στο άρθρο 22, τον λόγο, για τον οποίο θα μετέχουν και οι αφυπηρετήσαντες καθηγητές στην κεντρική εξεταστική επιτροπή του Κρατικού Πιστοποιητικού Γλωσσομάθειας. Μήπως για να τακτοποιηθούν όσοι δεν έχουν τακτοποιηθεί, ακόμη;

Στο άρθρο 23, ιδιαίτερα, ως προς τις νέες διετείς συμβάσεις, που θα υπογραφούν, μέσα στο 2021, γιατί αυτές μετατρέπονται σε αορίστου χρόνου;

Εμείς, στην Ελληνική Λύση, τονίζουμε ότι απόλυτος στόχος πρέπει να είναι η διαρκής παροχή υψηλού επιπέδου εκπαίδευσης, με σύγχρονα μέσα και σύγχρονες μεθόδους παιδαγωγικής και διδασκαλίας, με την παροχή ουσιαστικής παιδείας, ούτως ώστε να αναπτυχθούν ολόπλευρα οι προσωπικότητες των Ελλήνων μαθητών. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε.

Η κυρία Βαγενά έχει το λόγο.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ευχαριστώ, κύριε Πρόεδρε. Θα ήθελα να αναφερθώ στις δηλώσεις των δύο εκπροσώπων της ιδιωτικής εκπαίδευσης, που ακούστηκαν, κατά την διάρκεια της τηλεδιάσκεψης των φορέων. Παρουσίασαν μια κατάσταση φρικτή στα ιδιωτικά σχολεία, κατά την διακυβέρνηση του ΣΥΡΙΖΑ, σα «να τα ‘σκιαζε η φοβέρα και να τα πλάκωνε η σκλαβιά». Χρησιμοποίησαν, επί λέξει, εκφράσεις του τύπου «κατάσταση σοβιετικού καθεστώτος», «ανελευθερία», «σκοταδισμός και φόβος» και ότι λειτουργούσαν σαν κρυφά σχολειά. Επιτέλους, χαιρόμαστε που απελευθερώθηκαν οι άνθρωποι !

Εγώ έχω δύο προσωπικές εμπειρίες, πάνω σε αυτό το θέμα. Η πρώτη είναι από ένα ιδιωτικό εκπαιδευτήριο της Θεσσαλονίκης, που τυχαίνει να γνωρίζω και που κάνει εξαιρετική δουλειά. Επικοινώνησα, λοιπόν, αμέσως, μετά από αυτά που άκουσα, βγήκα έξω και μίλησα με την ιδιοκτήτρια και τη ρώτησα: Πράγματι, σας είχαμε σε τέτοια τρομοκρατία τόσο καιρό, ως Κυβέρνηση του ΣΥΡΙΖΑ και πώς έκανες τόση εξαιρετική δουλειά, τόσα χρόνια;

Μου απάντησε, επί λέξει «Το σχολείο μου δεν αισθάνθηκε ποτέ καμία παρέμβαση».

Σας διαβεβαιώ, δε, ότι είναι ένα από τα πραγματικά πρωτοποριακά εκπαιδευτικά ιδρύματα της χώρας μας.

Η δεύτερη εμπειρία μου είναι από έναν δημόσιο βρεφονηπιακό σταθμό, αυτόν της γειτονιάς μου, της Πλατείας Κουμουνδούρου, καθώς και από το νηπιαγωγείο της ίδιας περιοχής.

Αν οι παρεμβάσεις και η εποπτεία, που γινόταν, επί ΣΥΡΙΖΑ, στα ιδιωτικά εκπαιδευτήρια, είναι παρόμοια με αυτές των δημοσίων, γιατί κάτι τέτοιο κατάλαβα από τις ομιλίες των συμμετεχόντων εδώ, αυτό καταγγέλθηκε, τουλάχιστον, από τους ιδιοκτήτες των ιδιωτικών εκπαιδευτηρίων, τότε πρέπει να είναι ευπρόσδεκτες.

Μπορώ να σας διαβεβαιώσω, παρακολουθώντας, τα τελευταία χρόνια, λόγω της φοίτησης της εγγονής μου, σε τέτοιο βρεφονηπιακό δημόσιο σταθμό, μιας υποβαθμισμένης περιοχής και με πολυπολιτισμικό πληθυσμό, σαν αυτής του Μεταξουργείου, ότι η λειτουργία τους είναι άψογη και μου δίνεται η ευκαιρία, εδώ, να συγχαρώ δημόσια και τις δασκάλες αυτών των σταθμών.

Το μόνο πρόβλημα, που υπάρχει, σε αυτές τις περιοχές και για το οποίο έχω αναφερθεί, πάρα πολλές φορές και στην κυρία Υπουργό, είναι ότι δυστυχώς οι μαθητές αυτών των περιοχών, για να πάνε στους βρεφονηπιακούς σταθμούς και στα δημοτικά περνάνε μέσα από δρόμους, που γίνεται συνεχώς χρήση και εμπορία ναρκωτικών ουσιών. Οι εικόνες, που εισπράττουν αυτά τα παιδιά, είναι τραυματικές, για τις παιδικές ψυχές τους. Κλείνοντας, θα ήθελα να αναφέρω ότι, κατά τη διάρκεια αυτής της συνεδρίασης της Επιτροπής, πριν από λίγες ώρες, που είναι Επιτροπή Παιδείας και Πολιτισμού, εδώ, μέσα στο Ελληνικό Κοινοβούλιο, που συνεδρίαζε, πραγματοποιήθηκε η πρώτη επίσημη μουσουλμανική προσευχή, παρουσία του Τούρκου Προέδρου Ερντογάν, στην Αγία Σοφία. Ως Ελληνίδα Βουλευτής, ως Ελληνίδα πολίτης, χωρίς ίχνος εθνικιστικού συναισθήματος, παρά μόνο με τον αγνό πατριωτισμό της Αριστεράς, θλίβομαι και ντρέπομαι, βαθιά. Ντρέπομαι για λογαριασμό όλου του «πολιτισμένου» - εντός εισαγωγικών - κόσμου και αυτών, που μας κυβερνούν.

Αναλογίζομαι, αν αυτό είχε συμβεί, επί Κυβερνήσεως του ΣΥΡΙΖΑ, θα είχαν εισβάλει τώρα, εδώ, μέσα στη Βουλή, τα αγανακτισμένα πλήθη με χλαμύδες, με βυζαντινές ενδυμασίες, δεν ξέρω τι άλλο θα ήταν, ο ίδιος ο Ιουστινιανός και η Θεοδώρα θα είχαν σηκωθεί και θα μας είχαν σφάξει ! Εδώ, μέσα στη Βουλή, εμάς τους Βουλευτές του ΣΥΡΙΖΑ. Αυτά για την ιστορία. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε πολύ. Στο σημείο αυτό, έχουν ολοκληρωθεί οι τοποθετήσεις των Εισηγητών και των Ειδικών Αγορητών.

Προτού δώσω το λόγο στην κυρία Υπουργό να κλείσει τη συνεδρίαση, να σας ενημερώσω ότι η κυρία Φανή Καράτζου, Πρόεδρος της Ομοσπονδίας Φροντιστών Ξενόγλωσσης Εκπαίδευσης, έστειλε Υπόμνημα, το οποίο έχει διανεμηθεί στις κοινοβουλευτικές ομάδες και στους Βουλευτές. Επίσης, όποιο άλλο Υπόμνημα λάβουμε, θα το διανείμουμε.

Κυρία Υπουργέ, έχετε το λόγο. Ορίστε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Θα είμαι πολύ σύντομη. Η μέρα ήταν μακρά και ξέρω ότι και οι συνάδελφοι Βουλευτές θέλουν να αποχωρήσουν και για τις εκλογικές Περιφέρειές τους.

Θέλω να ξεκινήσω από ένα θέμα, που ετέθη, νωρίτερα, σχετικά με κάποιες ρατσιστικές δηλώσεις. Όπως σας είπα, μόλις το πληροφορήθηκα, αμέσως, ζήτησα να ερευνηθεί το περιστατικό. Για το συγκεκριμένο πρόσωπο έχει, ήδη, δρομολογηθεί η ανάκληση από τη θέση του Συντονιστή Εκπαίδευσης Προσφύγων. Μια λεπτομέρεια, όμως: Διορίστηκε, το 2017, επί Κυβερνήσεως ΣΥΡΙΖΑ, σε αυτή τη συγκεκριμένη θέση, με Απόφαση του κυρίου Γαβρόγλου. Άρα, το συγκεκριμένο πρόσωπο βρίσκεται σε αυτήν τη θέση, από το 2017. Ανακαλείται αμέσως εκείνη η Απόφαση αυτή, με άμεσες ενέργειες του Υπουργείου Παιδείας.

Έρχομαι εν τάχει - γιατί πραγματικά έχουμε συζητήσει σε μεγάλο βάθος, νομίζω- σε κάποια, τα οποία ειπώθηκαν, σήμερα.

Είπε ο κύριος Φίλης: Καταργούνται – λέει – όλες οι διατάξεις της ιδιωτικής εκπαίδευσης. Όχι, κύριε Φίλη. Είναι μία κλασική νομοτεχνική διατύπωση αυτή, στη βάση των κανόνων του δικαίου. Εντάσσονται και οι ρυθμίσεις αυτές στις ήδη ισχύουσες ρυθμίσεις, που αφορούν στην ιδιωτική εκπαίδευση. Και στο βαθμό, που δεν υπάρχουν ειδικές διατάξεις, που να αφορούν στην ιδιωτική εκπαίδευση, εφαρμόζονται πλήρως οι διατάξεις για το δημόσιο σχολείο.

Ο κ. Σκουρολιάκος - αν δεν κάνω λάθος - μίλησε για πλήρη απάλειψη της εποπτείας των ιδιωτικών σχολείων από το κράτος.

Εγώ θα του αναφέρω μόνο μερικά στοιχεία της εποπτείας: Εποπτεία από το Υπουργείο Παιδείας και Θρησκευμάτων, οργάνωση και πρόγραμμα, αργίες, σύνθεση διδακτικού προσωπικού, προσόντα ιδιωτικών εκπαιδευτικών, προσόντα, καθήκοντα και υποχρεώσεις Διευθυντών ιδιωτικών σχολείων και διδακτικού προσωπικού αυτών, ανώτατο όριο εβδομαδιαίων ωρών εργασίας ιδιωτικών εκπαιδευτικών, επετηρίδα, τα της πρόσληψης των ιδιωτικών εκπαιδευτικών, τα των βαθμών και προαγωγών τους, τις άδειες και τις αναπληρώσεις, τα ελάχιστα όρια αποδοχών, πειθαρχικός έλεγχος.

Όλα αυτά είναι κάποια από τα ενδεικτικά στοιχεία, που αποδεικνύουν, ακριβώς την ύπαρξη εποπτείας του Υπουργείου Παιδείας, επί της ιδιωτικής εκπαίδευσης.

Είπε ο κ. Φίλης, επί λέξει. «Όλοι οι εκπαιδευτικοί στην κόλαση». Αυτό είπε. Γιατί; Διότι είπαμε ότι εφαρμόζεται η εργατική νομοθεσία και ότι τα δικαστήρια θα κρίνουν ακριβώς το κατά πόσο μία καταγγελία είναι καταχρηστική, είναι νόμιμη και ούτω καθεξής.

Κύριε Φίλη, για να καταλάβω: «Κόλαση» είναι τα δικαστήρια της χώρας; «Κόλαση» είναι η δικαστική εξουσία; Αυτό είναι η κόλαση για σας; Μήπως αρνείστε τη διάκριση των εξουσιών; Να θυμίσω, επί Κυβερνήσεως ΣΥΡΙΖΑ, που στέλεχος του ΣΥΡΙΖΑ είχε πει ότι δεν ξέρουμε, αν πρέπει να υπάρχουν Ανεξάρτητες Αρχές;

Όλα, λοιπόν, συντείνουν στην ίδια κατεύθυνση. Η εκτελεστική εξουσία, με τεράστιες αρμοδιότητες και όλα τα άλλα είναι «κόλαση». «Κόλαση», λοιπόν, τα δικαστήρια της χώρας. «Κόλαση» η διάκριση των εξουσιών. «Κόλαση», λοιπόν, κατά τον Εισηγητή του ΣΥΡΙΖΑ.

Είπε η κυρία Τζούφη: «Χτυπάει η καμπάνα των απολύσεων». Ξέρετε, είναι λίγο προκλητικό να λέγεται κάτι τέτοιο, τη συγκεκριμένη μέρα. Γιατί τη συγκεκριμένη μέρα, κύριε Φίλη και κυρία Τζούφη; Διότι μόλις εκδόθηκαν οι οριστικοί πίνακες της 3ΕΑ, της 4ΕΑ, της Ειδικής Αγωγής και οι εκπαιδευτικοί καλούνται να συμπληρώσουν τις τοποθετήσεις τους. Εσείς, λοιπόν, μιλάτε για απολύσεις και εμείς κάνουμε μόνιμους διορισμούς. Νομίζω ότι τα πράγματα μιλούν από μόνα τους.

Πληρωμή διδάκτρων. Για να καταλάβω, κύριε Φίλη, εσείς αυτό που λέτε είναι να μπορεί κάποιος να μπαίνει στην πρώτη δημοτικού και κάποιοι συνεπείς γονείς να πληρώνουν συνειδητά με το υστέρημά τους; Γιατί το τονίζω: Η συντριπτική πλειοψηφία των οικογενειών, που έχουν τα παιδιά τους σε ιδιωτικά σχολεία, είναι άνθρωποι της μεσαίας τάξης, οι οποίοι κάνουν πολύ μεγάλες θυσίες, προκειμένου να στείλουν -απόφασή τους- τα παιδιά τους στα ιδιωτικά σχολεία. Αυτοί, λοιπόν, οι οποίοι είναι συνειδητοί και οι οποίοι είναι συνεπείς στις υποχρεώσεις τους, αυτοί να πληρώνουν. Άλλοι, όμως, να μπορούν να μπαίνουν στην πρώτη δημοτικού και να μην πληρώνουν, μετά, για 5 χρόνια ! Το θεωρείτε φυσιολογικό αυτό; Εμείς όχι.

Να σας διορθώσω, όμως, διότι είπατε: «Και άμα δεν πληρώσει, για δύο χρόνια». Αυτήν την πρόβλεψη έχουμε βάλει: Για δύο χρόνια να μπορεί να παραμένει, αλλά μετά τα δύο χρόνια – προφανώς, αν κάποιος δεν είναι συνεπής στις υποχρεώσεις του, είναι άδικο απέναντι στο γονιό, που συνειδητά πληρώνει, για τα δίδακτρα.

Για τα ειδικά μαθήματα. Δεν έχω καταλάβει ακριβώς τι θα κάνει ο ΣΥΡΙΖΑ, επί του θέματος αυτού. Επιτρέψτε μου, κύριε Φίλη, για να καταλάβω. Μαθήματα, τα οποία λέτε ότι εσείς τα είχατε όλα αυτά μέσα. Διδάσκονταν η μουσική αντίληψη και γνώση, η μουσική εκτέλεση και ερμηνεία, η αρμονία, ο έλεγχος μουσικών ακουστικών ικανοτήτων; Αυτά διδάσκονταν, κύριε Φίλη; Διορθώστε μας, αν διδάσκονταν στο υποχρεωτικό ωρολόγιο πρόγραμμα. Εμείς, λοιπόν, τι λέμε; Λέμε ότι, για πρώτη φορά στην ιστορία, θεσμοθετείται η δυνατότητα, η πρόβλεψη, για διδασκαλία αυτών των ειδικών μαθημάτων, τα οποία, τόσα χρόνια, στη χώρα μας, εξετάζονται πανελλαδικώς και όμως, δεν έχει μεριμνήσει η Πολιτεία, ούτως ώστε να υπάρχει η πρόβλεψη για τη διδασκαλία των μαθημάτων αυτών.

Και κλείνω με το θέμα του ΦΠΑ, για να το κλείσουμε μια και καλή, κύριε Φίλη, επειδή μας είπατε πριν ότι το ζήτησε η Τρόικα. Αποδείχθηκε ότι αυτό δεν είναι έτσι. Είπατε ότι εσείς αγωνιστήκατε, για να το καταργήσετε. Κύριε Φίλη, αν γυρίσουμε πίσω στο 2015 και στον αγώνα, που κάναμε όλοι μαζί, για να αποτραπεί αυτό το μέτρο, πραγματικά, δεν ξέρω τι να πω. Ανέτρεξα, όμως, σε δηλώσεις. Δεν μπόρεσα να συγκρατηθώ:

21 Οκτωβρίου 2015. Θυμίζω ότι ο κύριος Φίλης, πριν από λίγο, μας είπε, στην Επιτροπή, ότι αγωνίστηκε ο ΣΥΡΙΖΑ, για να καταργηθεί ο ΦΠΑ. Ποιος ΦΠΑ; Αυτός, που επέβαλε ο ΣΥΡΙΖΑ. 21 Οκτωβρίου 2015. Ο Υπουργός, Νικόλαος Φίλης, είπε ότι το μέτρο δεν ελήφθη, ελαφρά τη καρδία, λόγω των συγκυριών, ενώ εξέφρασε την εκτίμηση ότι θα το δεχθούν οι δανειστές. Τάδε έφη Νικόλαος Φίλης !

26 Οκτωβρίου 2015. Νικόλαος Φίλης: «Δεν είναι δυνατόν οι πολίτες να πληρώνουν 23% στο κρέας, για να στείλουν κάποιοι τα παιδιά τους στο ιδιωτικό σχολείο».

Νομίζω τα πράγματα είναι σαφή. Θα τα πούμε εκτενέστερα και τη Δευτέρα. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Υπουργό.

Σε αυτό το σημείο, ολοκληρώνεται η συνεδρίασή μας. Επόμενη συνεδρίαση της Επιτροπής, τη Δευτέρα, 27.7.2020, στις 16.00΄, το απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης), Δημοσχάκης Αναστάσιος, Μπίζιου Στεργιανή (Στέλλα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Στύλιος Γεώργιος, Ταραντίλης Χρήστος, Χρυσομάλλης Μιλτιάδης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βερναρδάκης Χριστόφορος, Γκαρά Αναστασία (Νατάσα), Αναγνωστοπούλου Αθανασία, Μάλαμα Κυριακή, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Πουλάς Ανδρέας, Δελής Ιωάννης, Μανωλάκου Διαμάντω, Λαμπρούλης Γεώργιος, Ασημακοπούλου Σοφία - Χάιδω, Γρηγοριάδης Κλέων και Σακοράφα Σοφία.

Τέλος και περί ώρα 16.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**